
Introducere

 


Cu cei peste 500 milioane de locuitori şi o cotă de 25% din producţia mondială şi cu un produs intern brut de aproximativ 9.000 de miliarde USD (al celor 15 State Membre), comparabil cu cel al Statelor Unite, Uniunea Europeană reprezintă un potenţial care o îndreptăţeşte să aspire la un loc influent în stabilirea opţiunilor politice şi economice, pe termen lung, vizând prosperitatea şi securitatea în Europa şi în întreaga lume.


Există o discrepanţă remarcabilă între potenţialul economic european şi rolul său politic în lume. Uniunea nu este un stat dar promovarea unei politici externe coerente poate să ducă la un rol sporit în relaţiile internaţionale, comparativ cu acţiunea individuală a fiecărui Stat Membru.



Uniunea şi-a dezvoltat o gamă largă, deşi insuficientă, de instrumente de relaţii externe, printre care: politici comerciale comune, cooperări în cadrul unor acorduri bilaterale sau multilaterale, cooperarea pentru dezvoltare, asistenţa financiară, ajutorul umanitar ş.a.


Acţiunea externă a Uniunii, inclusiv Politica Externă şi de Securitate Comună şi politica comercială comună faţă de ţări terţe, reprezintă cadrul integrator al instrumentelor de politică externă, de dezvoltare graduală de acţiuni bazate pe poziţii comune, într-o sferă tot mai largă de relaţii politice, inclusiv cele de securitate.


Extindere va presupune responsabilităţi mai mari, Uniunea devenind un lider regional şi un partener global. 

 

Capitolul I

Locul şi rolul Uniunii Europene în relaţiile internaţionale

 

I.1. Uniunea Europeană – actor global, contrapondere a celorlalţi actori politico-economici internaţionali

 

Într-o lume dominată de profunde schimbări şi de efectele proceselor de globalizare, Uniunea Europeană trebuie să-şi redefinească rolul şi aspiraţiile sale pe scena internaţională a noului context geopolitic, pentru a se impune ca un element major al vieţii internaţionale, poziţie conferită de potenţialul de care dispune. În prezent, din punct de vedere politic, Europa este încă vulnerabilă, marcată de lipsa de unitate necesară promovării şi apărării eficiente, la scară globală, a valorilor şi principiilor ei.


Planurile propuse pentru dezvoltarea Uniunii Europene reprezintă mai mult decât expresia problemelor interne ale Uniunii. Viitorul UE rezultă dintr-o perspectivă istorică, aşa cum este şi miza, determinând o judecată asupra situării continentului pe harta lumii, în raport cu ceilalţi actori mondiali. „Harta lumii” se impune cu o anumită obiectivitate de care decidenţii europeni se vor lovi constant, repetitiv, în fiecare etapă a definirii proiectului lor. Uniunea Europeană este obligată să se raporteze la situaţia actuală şi la evoluţiile probabile din Statele Unite, din Federaţia Rusă şi din Asia. 


Uniunea trebuie să joace un rol plenar în relaţiile internaţionale prin activitatea sa în organismele multilaterale, în procesul de redefinire a sistemului multilateral, bazat pe normele de drept internaţional, pe întărirea sistemului Naţiunilor Unite şi al Organizaţiei Mondiale pentru Comerţ.


Fiind cel mai mare partener comercial din lume, Uniunea Europeană va trebui să contribuie la asigurarea competitivităţii internaţionale, în paralel cu promovarea comerţului global prin continuarea liberalizării comerţului mondial.


Până recent, cele trei componente principale ale acţiunii externe a Uniunii erau: activitatea comercială, asistenţa pentru dezvoltare şi dimensiunea politică. Acestea dispuneau de un set de instrumente diplomatice, economice şi comerciale. În prezent, pe lângă întărirea eficienţei acestor instrumente, Uniunea îşi potenţează mijloacele de acţiune prin capacitatea de a folosi forţa atunci când interesele sale vitale sunt periclitate şi pentru a face faţă posibilelor stări de criză. Aceasta nu presupune constituirea unei armate europene ci o cooperare întărită între Statele Membre pentru desfăşurarea unor acţiuni umanitare şi de menţinere a păcii. Totodată, Uniunea va fi implicată, într-o mai mare măsură, în aspecte vizând securitatea şi îşi va asuma responsabilităţi sporite în asigurarea păcii şi stabilităţii în zone de interes ale globului. Evoluţiile politice şi economice din lume implică o adaptare continuă a politicilor şi priorităţilor Uniunii Europene la imperativele momentului.


Uniunea dispune de o vastă reţea de oficii diplomatice în întreaga lume. Cele peste 120 de delegaţii ale Comisiei acreditate în terţe ţări au ca principal scop dezvoltarea raporturilor bilaterale ale Uniunii cu ţările în care sunt acreditate, promovarea valorilor şi a politicilor Uniunii şi informarea instituţiilor de la Bruxelles asupra evoluţiilor din aceste ţări. Uniunea Europeană are întâlniri periodice, la cel mai înalt nivel, cu principalii parteneri: Statele Unite, Japonia, Rusia şi Canada. Iniţial, aceste întâlniri erau focalizate pe aspecte de ordin comercial, dar, treptat, sfera subiectelor de interes s-a lărgit, cuprinzând tematici cu conţinut politic.


Poziţiile Uniunii Europene, exprimate în organizaţiile internaţionale, sunt din ce în ce mai respectate, iar contribuţiile în cadrul Naţiunilor Unite, al Băncii Mondiale, al Organizaţiei pentru Securitate şi Cooperare în Europa, al Consiliului Europei sau al altor organizaţii internaţionale se bucură de apreciere în eforturile pentru asigurarea păcii şi securităţii în întreaga lume. Raporturile Uniunii cu Alianţa Nord Atlantică reprezintă o preocupare aparte atât în ce priveşte formatul de desfăşurare cât şi tematica abordată. Uniunea Europeană este unul dintre cei mai activi susţinători ai liberalizării comerţului, la negocierile multilaterale desfăşurate în cadrul Organizaţiei Mondiale a Comerţului. 

Totodată, Uniunea Europeană a dezvoltat numeroase relaţii, sub diverse forme, cu organizaţii sau organisme regionale precum ASEAN (Asociaţia Statelor din Asia de Sud-Est), Grupul San José (Costa Rica, El Salvador, Guatemala, Honduras, Nicaragua şi Panama), cu MERCOSUR (Argentina, Brazilia, Paraguay şi Uruguay), cu Comunitatea Andină (Bolivia, Columbia, Ecuador, Peru şi Venezuela) şi Grupul de la Rio (Argentina, Bolivia, Brazilia, Chile, Columbia, Ecuador, Mexic, Panama, Paraguay, Peru, Uruguay şi Venezuela).

I.2. Uniunea Europeană – partener pentru o dezvoltare durabilă


Uniunea Europeană, prin nivelul său actual de dezvoltare, atins ca urmare a aplicării proceselor integraţioniste, poate să aibă o contribuţie majoră la securitatea mondială, să contribuie la demararea unei dezvoltări durabile în întreaga lume, atât prin participarea directă la o bună guvernare mondială, realizată prin organismele multilaterale, cât şi prin relaţiile bilaterale cu alte state ale lumii. În acest sens, poate şi trebuie să contribuie la realizarea Obiectivelor Mileniului Dezvoltării, stabilite în anul 2000, de către Adunarea Generală a Naţiunilor Unite.


Uniunea, în forma sa extinsă, a devenit deja o putere comercială de prim rang, cel mai mare donator de asistenţă pentru dezvoltare din întreaga lume şi un partener activ în cadrul negocierilor multilaterale privind stabilirea normelor care vor reglementa sistemul economic mondial. Pentru a-şi putea valorifica acest potenţial, Uniunea Europeană trebuie să-şi redefinească o serie de aspecte în legătură cu procesele decizionale şi de reprezentare cuprinse în cadrul politicii externe şi de securitate comune. Aceasta presupune convenirea unor poziţii comune, adoptate la nivelul Uniunii, pe baza majorităţii calificate, care să dea unitate şi coerenţă demersurilor în cadrul negocierilor multilaterale. 


Deşi politica externă nu se rezumă numai la acordarea de asistenţă pentru dezvoltare, este demn de precizat că Uniunea Europeană este cel mai mare donator de asistenţă umanitară iar 55% din totalul asistenţei internaţionale pentru dezvoltare provine din Uniunea Europeană şi Statele Membre.


Iniţial, asistenţa externă a Uniunii Europene a fost dirijată către fostele colonii ale Statelor Membre din Asia, Africa, zona Caraibelor şi Pacific, dar, în prezent, două treimi din aceasta este direcţionată către Europa centrala şi de est, fostele ţări sovietice, zona Balcanilor, Orientul Mijlociu, zona mediteraneană, Asia şi America Latină. Obiectivele asistenţei nu sunt numai dezvoltarea, ci şi sprijinirea reconstrucţiei, a reformei instituţionale, finanţarea unor programe macroeconomice sau de promovare a drepturilor omului.


I.3. Uniunea Europeană şi politica faţă de vecini

Actuala extindere a Uniunii Europene este definită din punct de vedere conceptual, politic şi economic. Se ridică în dezbatere problema rolului pe care Uniunea este dispusă să şi-l asume în raport cu noile sale vecinătăţi, ca parte din responsabilitatea pe care o are faţă de ordinea internaţională. Va fi Uniunea Europeană o „fortăreaţă” cu preocupări exclusiv asupra problemelor sale interne şi va lăsa Statelor Unite atributul exclusiv de garant al păcii mondiale sau, în comun cu Statele Unite şi cu alte puteri regionale, se va implica în problemele unei lumi multipolare?


Răspunsul la această întrebare se află la mijloc. Uniunea Europeană va fi o putere globală, dar îşi va direcţiona atenţia spre vecinătatea apropiată, ca zonă principală de responsabilitate. Această poziţie se bazează, în principal, pe următoarele raţiuni:

· Stabilitatea politică în vecinătatea sa influenţează, în mod direct, dezvoltarea Uniunii. Orice criză politică în ţările din vecinătate sunt o sursă de ameninţare pentru Uniune;

· Dependenţa energetică a Uniunii faţă de vecinătatea sa va creşte o dată cu aderarea ţărilor Central şi Est Europene, cu implicaţii directe asupra întregii economii europene;

· Schimbările, previzibile deja, în structura demografică a Uniunii vor implica necesitatea atragerii de forţă de muncă printr-o politică controlată a imigrărilor;

· Complexitatea problematicii frontierelor geografice ale Uniunii, în condiţiile în care Turcia face demersuri de peste treizeci de ani de a deveni membră, Ucraina şi-a exprimat intenţia, iar ţările balcanice s-au înscris deja pe o traiectorie cu finalitate previzibilă în ceea ce priveşte aderarea. Uniunea Europeană trebuie să acorde atenţia cuvenită şi să găsească formulele potrivite pentru a răspunde acestor aspiraţii.

Nevoia de securitate în zona învecinată este un imperativ al Uniunii, iar un eventual eşec al procesului de stabilizare în Balcani sau de reforme în estul Europei ar avea consecinţe din cele mai serioase asupra Uniunii Europene prin pericolului pe care l-ar constitui imigraţia ilegală din aceste zone sau infracţionalitatea transfrontalieră cu origini în aceste ţări. De aceea, cel mai bun mijloc de contracarare este „exportul” de stabilitate din Uniune către vecinătatea sa apropiată, care se poate realiza, în ceea ce priveşte Ucraina şi Rusia, prin instrumente specifice de parteneriat şi cooperare sau prin Procesul de Stabilizare şi Asociere propus regiunii Balcanilor. O amplificare a raporturilor directe, în cazul Rusiei şi Ucrainei, şi, respectiv perspectiva unei apropiate aderări la Uniune a ţărilor zonei Balcanice, reprezintă o „intervenţie benefică”, o contribuţie directă şi eficientă la asigurarea securităţii europene.


Uniunea Europeană, ca lider regional, trebuie să-şi aducă o contribuţie mai mare la stabilitatea mondială. În acest sens, un prim pas îl reprezintă conlucrarea cu ţările din vecinătatea Uniunii, fie în cadrul acordurilor de preaderare, fie prin aranjamente având ca obiect un anumit grad de integrare a acestora în politicile comunitare. Liberalizarea comerţului şi a investiţiilor şi interconectarea reţelelor de transport, a celor energetice şi de comunicaţii vor conduce la stimularea implementării strategiilor acestora de dezvoltare. Politicile comune în domeniul imigraţiei vor oferi noi locuri de muncă pentru cetăţenii ţărilor aflate în vecinătatea Uniunii Europene. 


Protecţia mediului, siguranţa nucleară, securitatea energetică sunt subiecte importante pentru Uniunea Europeană, a căror rezolvare nu poate fi concepută decât într-o strânsă conlucrare cu vecinii săi. Totodată, provocări şi pericole majore, precum imigraţia ilegală, crima organizată, contrabanda, terorismul, maladiile transmisibile etc. reprezintă domenii a căror abordare eficientă presupune acţiuni comune, concertate ale Uniunii cu ţările din vecinătate. 


În plus faţă de aceste interese concrete care fundamentează conlucrarea Statelor Membre cu statele din vecinătatea Uniunii şi dintre acestea şi Uniunea ca entitate, Uniunea Europeană manifestă un interes colectiv pentru consolidarea democraţiei, instaurarea ordinii de drept şi încurajarea reformelor economice în spaţiul care cuprinde Rusia şi vecinii săi, Balcanii, zona mediteraneană, până în Golful Persic.


Extrapolarea avantajelor comerţului liber şi echilibrat dintre Statele Membre, la nivelul unei zone care să includă şi vecinătatea Uniunii, prin includerea acestor ţări într-o zonă constituită pe un set comun de valori, pe o largă piaţă structurată şi pe un sistem de reţele interconectate şi condusă de norme şi standarde comune, este o provocare enormă, a cărei reuşită ar putea avea efecte benefice atât pentru Uniune, pentru întreg continentul european, cât şi pentru această parte a lumii.


Evoluţiile istorice au atras după ele o serie de decalaje în dezvoltarea zonei, ceea ce constituie o sensibilă linie de demarcaţie între Uniune şi vecinătatea sa. Aceste decalaje ar putea fi atenuate în timp, prin eforturi comune, în cadrul unei conlucrări dintre Uniune şi statele vecine, cu consecinţe directe asupra garantării stabilităţii şi prevenirii crizelor în întreg spaţiul european.


Prin derularea procesului de extindere a Uniunii se creează responsabilităţi sporite faţă de noii vecini. Acordurile de stabilitate şi de asociere cu ţările din spaţiul ex-iugoslav sunt o dovadă a implicării Uniunii în progresul acestei zone şi o posibilă fază în pregătirea acestora pentru aderare. La Summit-ul de la Köln, din iunie 1999, Uniunea Europeană a adoptat Pactul de Stabilitate pentru Europa de sud-est, un document complementar procesului de stabilitate şi asociere, care facilitează noi forme de cooperare şi de asistenţă financiară în domeniul afacerilor, al mediului, al luptei împotriva corupţiei, al eliminării discriminărilor etnice şi al reformei şi independenţei mass-media.


O importanţă aparte o are parteneriatul euro-mediteranean. La insistenţa Preşedinţiei franceze, în primul semestru al anului 1995, continuată de Preşedinţia spaniolă, politica mediteraneană a Uniunii şi dialogul euro-arab au fost înlocuite, în noiembrie 1995, cu parteneriatul euro-mediteranean şi procesul de la Barcelona, iniţiative ambiţioase, vizând reechilibrarea politicii externe a Uniunii. Procesul de la Barcelona are meritul de a fi instituţionalizat întâlnirile periodice cu guvernele ţărilor riverane Mării Mediterane şi are ca principal obiectiv concret realizarea, până în anul 2010, a unei zone de comerţ liber în spaţiul euro-mediteranean.

Comisia Europeana a prezentat, în iulie 2003, măsuri importante pentru îmbunătăţirea intervenţiilor Uniunii Europene la graniţele sale externe, după extindere. Acestea vor îmbunătăţi semnificativ cooperarea, de-a lungul celor peste 10.000 de kilometri de frontiera, cu Rusia, Ucraina, Bielorusia si Republica Moldova, ţările din vestul Balcanilor si regiunea mediteraneană. Între 2004 si 2006, instrumentele existente destinate cooperării transfrontaliere, precum INTERREG, PHARE-CBC/Cooperare transfrontaliera, TACIS-CBC/Cooperare transfrontaliera, CARDS si MEDA, vor fi mai bine coordonate prin crearea unor “Programe de buna vecinătate”, care sunt în curs de a fi lansate in 2004. Ele reprezintă un pas important către o mai bună punere în practică a proiectelor comune în zona graniţelor externe ale Uniunii Europene, deoarece Comisia anticipează o potenţială realocare a cca. 955 de milioane Euro in acest scop. Pentru perioada ulterioara lui 2007, Comisia are in vedere o serie de opţiuni, inclusiv pe aceea a creării unui instrument unic pentru Noua Politica de Bună Vecinătate, in cadrul viitoarei perspective financiare.

Documentul adoptat în iulie 2003, “Deschizând calea pentru Noul Instrument destinat Politicii de Buna Vecinătate” reprezintă o continuare a Comunicării Comisiei Europene, din martie 2003, cu privire la “Europa Extinsa – Politica de Bună Vecinătate: Un nou cadru pentru relaţiile cu vecinii noştri din Est si Sud”. El identifica patru obiective cheie pentru viitoarea cooperare transfrontalieră:

- promovarea dezvoltării economice si sociale in zonele de graniţă;

- cooperarea pentru rezolvarea provocărilor comune, în domenii precum mediul

înconjurător, sănătatea publică şi lupta împotriva crimei organizate;

- asigurarea unor graniţe eficiente şi securizate;

- promovarea acţiunilor locale de tip “de la om la om”.

Comisarul pentru politică regională Michel Barnier a declarat că “promovarea dezvoltării regionale în zonele de frontiera este un element cheie în stimularea prosperităţii şi stabilităţii de ambele părţi ale frontierelor externe ale Uniunii Europene. In acest context, propunerile din Comunicarea Comisiei oferă oportunitatea de a folosi o experienţă acumulata deja, în cadrul iniţiativei comunitare INTERREG, referitoare la frontierele externe ale Uniunii Europene şi de a face un pas semnificativ înainte în coordonarea acţiunilor noastre cu privire la aceste graniţe.”

Comisarul pentru relaţii externe Chris Patten a declarat că “în contextul Iniţiativei pentru o Europă Extinsă, Comunicarea oferă cetăţenilor europeni si vecinilor lor instrumentele pentru o mai bună cooperare, apropiere si securitate de-a lungul graniţelor externe ale Uniunii. Noua abordare acordă responsabilitatea cooperării în zona graniţelor externe celor care sunt direct interesaţi – respectiv oamenilor care trăiesc in aceste zone”.

Comisarul pentru extindere Gunter Verheugen considera că “Extinderea oferă noi oportunităţi pentru ca Uniunea Europeana să îmbunătăţească cooperarea existentă cu vecinii săi, promovând stabilitatea, prosperitatea si securitatea dincolo de noile sale graniţe. Experienţa câştigată de noile state membre poate fi acum împărtăşită cu noii vecini, de-a lungul graniţelor externe ale Uniunii. ”

Luând in considerare constrângerile pe termen scurt ce decurg din coordonarea instrumentelor financiare existente1 (INTERREG, PHARE CBC, TACIS CBC, CARDS şi MEDA), Comisia propune adoptarea unei abordări în două etape:

ð 2004-2006 "Programele de Bună Vecinătate”. Ca un prim pas, pentru perioada 2004-2006, vor fi instituite noi Programe de Bună Vecinătate. Acestea vor fi bazate, în continuare, pe legislaţia în vigoare, dar vor oferi noi soluţii potenţialelor probleme cu care se vor confrunta cei care vor transpune în practică programele de cooperare transfrontalieră, după extindere. Acestea vor fi dezvoltate utilizând experienţa acumulată în cadrul programelor curente INTERREG, în ceea ce priveşte graniţele externe (şi în cazul Bulgariei si României, a programelor PHARE CBC). Comisia prevede, in această etapa, că va fi posibil ca, în cadrul instrumentelor şi perspectivelor financiare existente, să propună un volum total de finanţare pentru aceste programe, în perioada 2004-2006, de ordinul a 955 milioane Euro, reprezentând 700 milioane Euro din INTERREG, 75 milioane Euro din Tacis, 45 milioane Euro din CARDS, 45 milioane Euro din MEDA, şi 90 milioane Euro din PHARE. Este important ca un volum suficient de fonduri să fie disponibil pentru ca aceste programe să aibă un impact real şi vizibilitate. În cadrul perspectivelor financiare curente, o parte din finanţarea existentă va fi realocată regiunilor de graniţă si cooperării regionale. 

Programele de Bună Vecinătate vor include, între altele, următoarele elemente cheie:

- programele vor permite alocarea finanţării de ambele părţi ale graniţelor externe;

- priorităţile programelor vor lua in considerare obiectivele si activităţile necesare de ambele parţi ale graniţei, precum şi obiectivele Comunicării “O Europă Extinsă"; 

- regulile cu privire la administrarea programelor şi structurile comitetelor implicate vor asigura o reprezentare echilibrată a ambelor părţi din zona de graniţa, şi vor include o reprezentare corespunzătoare a Comisiei, o procedură unică de cerere de finanţare şi un proces de decizie comun în selectarea proiectelor ce vizează ambele părţi ale graniţei. 

Procedurile care guvernează operarea instrumentelor existente vor fi adaptate pentru a se conforma nevoilor Programelor de Buna Vecinătate

ð După 2006: Noul Instrument pentru Politica de Bună Vecinătate. In a doua etapă, după 2006, se are in vedere crearea unui Nou Instrument pentru Politica de Bună Vecinătate, aplicabil în toate zonele vizate de către programele curente ale Uniunii Europene, pentru cooperare în zonele de graniţă. Un asemenea instrument va permite dezvoltarea unei combinaţii de activităţi transfrontaliere şi de cooperare regională de-a lungul graniţelor externe ale Europei extinse. Instrumentul va îngloba atât obiective de politică externă, cât şi de coeziune economică şi socială. Această combinaţie de teme va oferi continuitate tipului de cooperare locală si regională deja dezvoltat cu succes în cadrul programelor INTERREG şi PHARE CBC, de exemplu, precum şi posibilitatea extinderii obiectivelor de cooperare. În plus, instrumentul va avea în vedere şi dificultăţile practice, posibil să persiste chiar şi după punerea în practică a acţiunilor descrise mai sus, ele incluzând şi restricţiile cu privire la unde şi cum pot fi folosite aceste fonduri. O serie de probleme juridice şi bugetare impun mai multă reflecţie în cadrul Comisiei înainte de a se putea elabora o poziţie finală. 


Un loc aparte în raporturile Uniunii Europene cu vecinii săi îl au relaţiile cu Federaţia Rusă şi noile state independente. 
Ca o dovadă a importanţei acordate relaţiilor cu Rusia, Uniunea a adoptat, la mijlocul anului 1999, o strategie comună pentru viitorii ani, document care se înscrie ca prima iniţiativă a noii politici externe şi de securitate comune, introdusă de Tratatul de la Amsterdam, din 1997. Şase luni mai târziu, a fost adoptată o strategie similară pentru relaţiile cu Ucraina.


Cele două iniţiative exced ca importanţă prevederile acordurilor de parteneriat şi cooperare pe care Uniunea le încheiase cu noile state independente, foste sovietice, şi cuprind, printre obiective, consolidarea democraţiei, a statului de drept şi a instituţiilor democratice. De importanţă aparte sunt prevederile privind asistenţa acordată acestor ţări pentru sprijinirea integrării lor în „spaţiul comun european economic şi social”. Treptat, raporturile de cooperare au inclus şi domenii precum dezarmarea şi lupta împotriva crimei organizate.

Datorită dimensiunii, dar şi datorită realităţilor politico-culturale, Federaţia Rusă nu poate fi concepută ca parte integrată a unei Europe unite. Oricât de greu ar putea fi recunoscut public acest adevăr, ocultarea sa va împiedica necesara limpezire a raportului dintre Europa şi Rusia, precum şi definirea de către UE a unei politici ruseşti. Consecinţa va fi întârzierea, nepermis de mult, a procesului de negociere cu Federaţia Rusă şi a dezvoltării unui parteneriat. Se va rata stabilirea în timp util a unui sistem de co-participare decizională între spaţiul ruso-asiatic şi cel european, iar prin aceasta s-ar lăsa la voia conjuncturilor raporturile acestora cu spaţiul transatlantic. Oricum vor sta lucrurile, Europa va fi, inevitabil, la începutul globalizării, o entitate politico-economică aşezată între America şi Rusia. Ea va trebui să evite situaţia de „zonă-tampon” sau de factor de contrapondere utilizat de fiecare dintre „vecinii” săi împotriva celuilalt.


I.4. Parteneriatul transatlantic

Timp de 50 de ani, parteneriatul dintre Europa, Statele Unite ale Americii şi Canada, cunoscut sub denumirea de Parteneriatul transatlantic, a contribuit decisiv la stabilitatea politică şi la echilibrul strategic pe continent şi în lume. El cuprinde raporturile bi şi multilaterale dintre statele americane şi cele europene, de regulă circumscrise unui cadru instituţional multilateral, în diferite domenii de activitate: politico-militar (NATO, OSCE), economic (OCDE, G8), comercial (GATT, OMC) sau monetar (FMI, Banca Mondială), derulate atât prin intermediul guvernelor naţionale cât şi al instituţiilor comunitare. Angajamentul ferm al Uniunii Europene şi al Statelor Unite de a promova valorile lor comune, respectarea democraţiei şi a drepturilor fundamentale ale omului, precum şi promovarea idealurilor comune de pace, dezvoltare şi prosperitate, au constituit, timp de decenii, bazele dialogului americano-european, fie în planul relaţiilor dintre Statele Unite şi Statele Membre ale Uniunii Europene, fie în activitatea diferitelor organisme multilaterale.

Istoria europeană înscrie realizarea proiectului politic european drept cea mai importantă reuşită a contemporaneităţii, întemeiată pe pace, securitate, stabilitate şi prosperitate pentru membrii săi. Edificată din ruinele celor două războaie mondiale, această grandioasă operă îşi are geneză în două opţiuni fundamentale: decizia Franţei, inspirată de Robert Schuman şi Jean Monnet, de a pune capăt confruntărilor de secole şi transpunerea în viaţă a reconcilierii cu Germania prin iniţierea procesului de integrare europeană şi, la fel de importantă, decizia Statelor Unite ale Americii de a-şi continua prezenţa pe continentul european şi după 1945, atât din punct de vedere militar cât şi prin sprijinirea reconstrucţiei economice şi democratice a Europei devastate de cele două conflagraţii mondiale. Rolul Statelor Unite în dezvoltarea europeană este elocvent prezentat de ministrul de externe german Joschka Fischer, care declara, în septembrie 2000, în cadrul unei expuneri la Universitatea Georgetown din Washington: „Cu siguranţă, această aventură temerară (construcţia proiectului european, n.a.) nu ar fi fost dusă la bun sfârşit niciodată, în acele zile de confruntare dintre est şi vest, fără prezenţa Statelor Unite în Europa, fără interesul major al SUA în desăvârşirea unei Europe libere şi democratice. Integrarea europeană s-a putut demara numai în spatele scutului american de garanţii de securitate. Prezenţa americană a ţinut sub control manifestările de neîncredere ale unor state vest-europene, a ancorat Germania în noile realităţi, permiţând astfel ideii de integrare europeană să prindă contur şi să se dezvolte chiar în condiţiile Războiului Rece."2


Contribuţia americană la desăvârşirea construcţiei europene s-a manifestat şi în facilitarea reunificării europene, în înlăturarea regimurilor totalitare şi în dezamorsarea Războiului Rece, aşa cum se menţionează şi în declaraţia dată publicităţii în iunie 2003 de către un număr de personalităţi politice europene: „Existenţa Europei unite nu ar fi fost posibilă fără rolul decisiv jucat de Statele Unite în înfrângerea totalitarismului; europenii nu vor uita această contribuţie şi apreciază sprijinul acordat Uniunii, îndeosebi în acest moment definitoriu al istoriei lor. De aceea, americanii vor fi întotdeauna bineveniţi în Europa”.3


Evoluţiile postbelice din viaţa internaţională, în primul rând succesul proiectului politic european, conduc la concluzia că parteneriatul transatlantic s-a dovedit a fi o necesitate istorică a progresului spre o lume a păcii, securităţii şi dezvoltării, cu importanţă şi valabilitate în continuă actualitate.

Economiile americană şi europeană (ne referim la economiile ţărilor membre ale Uniunii Europene) care, împreună, formează 40% din PIB-ul mondial, se bucură de un înalt grad de integrare. Ele realizează aprox. 38% din comerţul mondial de mărfuri şi 42% din cel de servicii. Fiecare dintre ele reprezintă principalul partener în relaţiile economice reciproce, atât în ceea ce priveşte comerţul, cât şi investiţiile directe de capital. Volumul anual al tranzacţiilor comerciale dintre SUA şi Statele Membre ale UE (fără cele care au aderat în 2004) se ridică la 2.500 miliarde US dolari. Investiţiile reciproce sunt mai mari decât investiţiile pe care fiecare le face în restul ţărilor, la un loc. Câteva exemple sunt edificatoare pentru a demonstra dimensiunea parteneriatului transatlantic: în ultimii opt ani, investiţiile americane în Olanda au fost de două ori mai mari decât cele realizate în Mexic şi de zece ori mai mari decât cele din China. Profiturile companiilor americane realizate în Europa însumează jumătate din profiturile externe. Capitatul american investit în Marea Britanie este egal cu cel investit în Asia, America Latină, Africa şi Orientul Mijlociu. Totodată, volumul investiţiilor europene în America este cu 25% mai mare decât cel american în Europa. Volumul investiţiilor europene numai în Statul Texas este mai mare decât toate investiţiile americane în Japonia.

Cu toate acestea, este o realitate incontestabilă faptul că, în prezent, pe fondul unor manifestări de criză în relaţiile internaţionale, parteneriatul transatlantic traversează o etapă marcată de distorsiuni şi divergenţe. Analiza actualelor relaţii transatlantice trebuie să plece de la premisa că Statele Unite ale Americii şi Uniunea Europeană împărtăşesc acelaşi sistem general de valori şi interese, aceleaşi preocupări majore pentru combaterea terorismului, neproliferarea armelor de distrugere în masă, sprijinirea creşterii economice şi a stabilităţii globale, contracararea acţiunilor regimurilor totalitare, prevenirea conflictelor regionale ş.a. Fiecare dintre cei doi parteneri transatlantici conştientizează faptul că, în mod separat, nici unul dintre ei nu poate face faţă acestor sfidări, că securitatea şi prosperitatea unuia depinde de securitatea şi prosperitatea celuilalt, că este necesară conjugarea eforturilor şi partajarea responsabilităţilor şi a costurilor pentru asigurarea păcii şi securităţii în lume.

Perioada postbelică se caracterizează printr-o eroziune mascată a capacităţilor militare şi a rolului Europei în arena mondială. Cel de-al doilea război mondial a afectat substanţial poziţia Europei ca putere mondială, fapt materializat în imposibilitatea statelor europene de a-şi menţine influenţele coloniale în zone din Asia, Africa şi Orientul Mijlociu, şi retragerea masivă din regiuni care formau obiectul dominaţiei coloniale de peste cinci secole. Totodată, sfârşitul Războiului Rece a condus la mutaţii semnificative în raporturile politico-strategice din întreaga lume. O radiografie succintă a vieţii internaţionale din anii '90 arată, în primul rând, faptul că vechiul bipolarism postbelic a luat sfârşit, că principalele puteri mondiale (Rusia, China, Japonia) erau într-un continuu proces de erodare a poziţiilor lor, iar Uniunea Europeană şi-a încetinit ritmul dezvoltării datorită proceselor integraţioniste, reformatoare, care nu au pus încă în valoare valenţele potenţiale ale Uniunii extinse. Evoluţiile încurajatoare prefigurate de Tratatul de la Maastricht, din 1992, prin perspectiva construcţiei unei „noi Europe”, o entitate unificată politic şi economic, purtau speranţele redobândirii vechii măreţii a Europei, dar sub forma unei noi construcţii politice, o superputere economică şi politică, dar şi militară. Aceasta previziona posibilitatea refacerii multipolarismul existent în perioada Războiului Rece, dar cu alţi actori globali. Cunoscutul politolog american Samuel P. Huntington aprecia că unificarea Europei ar reprezenta „singura şi cea mai importantă acţiune” în sensul unei reacţii împotriva hegemonismului american şi ar conduce la instituirea „unui multipolarism real” al secolului 21.4


Atât speranţele europenilor cât şi temerile americanilor s-au dovedit a fi nerealiste. Evoluţiile anilor '90 nu au condus la dezvoltarea Europei într-o superputere. Conflictul din Balcani, de la începutul anilor '90, a scos în evidenţă incapacitatea militară şi confuzia politică a Europei, iar acţiunea militară din Kosovo, la sfârşitul deceniului, decalajul militar şi privind capacitatea de a face faţă unor situaţii de criză, manifestat la nivel transatlantic. În aceste condiţii, rolul Europei s-a limitat la acela de menţinere a păcii, după încheiere fazei operaţiunilor militare americane de stabilizare a situaţiei conflictuale. 


În deceniul '90 decalajul de potenţial economic şi militar dintre SUA şi Uniunea Europeană s-a adâncit. Produsul intern brut al Statelor Unite ale Americii a cunoscut o creştere de 27%, în timp ce creşterea în Uniunea Europeană a fost de numai 16%. În prezent, potenţialul economic american îl egalează pe cel al Japoniei, Marii Britanii şi Germaniei, la un loc. Capacitatea militară americană este de neegalat. SUA cheltuieşte în scopuri militare cât toate cele 14 ţări care le urmează, împreună. Dispune de baze militare în 40 de ţări din întreaga lume. 80% din totalul cheltuielilor mondiale pentru cercetare şi dezvoltare în domeniul militar au loc în SUA. Se constată faptul că forţele militare din Europa pierd din capacitatea de a conlucra în coaliţie cu forţele americane, datorită decalajului tehnic şi operaţional, crescând dependenţa forţelor europene de sprijinul american. 

Anii '90 au marcat lărgirea decalajului de putere, favorizând astfel apariţia de abordări diferite, dezacorduri de poziţii sau chiar controverse pe teme de interes pentru zona transatlantică. Devine tot mai relevant faptul că Uniunea Europeană şi Statele Unite ale Americii au viziuni diferite faţă de derularea raporturilor internaţionale, faţă de concepte de bază, precum rolul şi locul lor în relaţiile internaţionale, sau faţă de statutul de putere mondială, dezirabilitatea şi moralitatea unui sistem în care acţionează una sau mai multe puteri mondiale. Uniunea Europeană pune pe planul doi aspectele de putere în relaţiile internaţionale, încercând să se ancoreze într-un sistem de norme şi reglementări cu vocaţie internaţională, bazat pe negocieri şi cooperare. 

Statele Unite par să-şi concentreze atenţia mai mult asupra aspectelor de putere, de folosire a potenţialului militar în asigurarea ordinii şi securităţii mondiale. În viziunea americană lumea se împarte în „bine” şi „rău”, în prieteni şi duşmani, iar atunci când se confruntă cu o ameninţare reală, tind să apeleze la politici de coerciţie şi la sancţiuni, în detrimentul apelului la intervenţia instituţiilor internaţionale, precum sistemul Naţiunilor Unite.5 Uniunea Europeană încearcă, în aceste situaţii, abordări mai nuanţate, mai tolerante şi cu o mai mare răbdare în rezolvarea situaţiilor de criză, promovează soluţii prin mijloace paşnice, prin negocieri diplomatice şi cu aplicarea normelor de drept internaţional şi a convenţiilor internaţionale. Desigur, aceste abordări nu sunt strict delimitate. În rândul Statelor Membre UE poziţiile nu sunt unitare şi chiar în rândul administraţiei americane se pot remarca nuanţe în abordările situaţiilor de criză.6

Ceea ce am putea denumi azi “dilema unipolarităţii” nu este, în realitate, un produs al politicii şi al administraţiei americane, ci o stare de fapt determinată de evoluţiile politico-strategice şi economice care au avut loc în ultimul deceniu. Complexul politico-strategic format de cauze, motivaţii, interese, parteneriate, alianţe, mijloace, obiective etc. a suferit mutaţii profunde, astfel că, în prezent, Europa nu mai are aceeaşi putere de persuasiune faţă de SUA în luarea deciziilor, nu a atins nivelul de partener egal şi, în acelaşi timp, dispune de un grad suficient de securitate pentru a nu mai constitui o preocupare pentru Statele Unite.

Privită din perspectivă europeană, problema Statelor Unite provine, conform punctului de vedere al unor oameni politici europeni, nu atât din statutul ei de „unică” supraputere, cât din, nota Hubert Vedrine7, fost ministru de externe al Franţei, condiţia ei de „hiper-putere”: „...supremaţia americană de astăzi se manifestă atât în domeniile economic, financiar, tehnologic, militar, cât şi în ceea ce priveşte modul de viaţă, limba şi produsele culturale de masă care subjugă lumea, modelând gândirea şi fascinându-i până şi pe adversarii Statelor Unite”. Consecinţele negative ale existenţei unei hiper-puteri sunt reale. Această hiper-putere nu trebuie confruntată şi nici măcar contestată, America ar trebui, într-un fel, „înglobată” şi valorificată în termenii unor parteneriate naturale, pentru ca, pe ansamblu, să fie asigurate multipolaritatea, diversitatea şi multilateralitatea necesare unei lumi deschise.


Consolidarea puterii economice a Europei trebuie orientată spre apropierea de America, nu spre confruntarea cu ea. Pe baza dezvoltării Europei ca putere politică, apare posibilă semnarea unui tratat euro-atlantic vizând constituirea unei Zone de Liber Schimb Transatlantică (TAFTA), urmând modelul actual al NAFTA, CEFTA sau pe cel mai vechi, al EFTA, care ar presupune libera circulaţie a bunurilor, persoanelor, serviciilor şi capitalurilor în întregul spaţiu euro-atlantic, impulsionând o dezvoltare concertată, sincronă, a economiilor europeană şi americană.


Punerea în comun a pieţelor şi administrarea comună a resurselor lor, eventual sub supravegherea şi/sau coordonarea unei autorităţi instituţionale simple şi eficiente în promovarea şi realizarea acordului fin dintre participanţi, vor garanta consolidarea securităţii şi stabilităţii euro-atlantice şi chiar universale, prin cooperare, dezvoltare, integrare, concertare, transparenţă şi dialog. Este relevantă în acest sens observaţia economistului Fred Bergsten, directorul Institutului pentru Economie Mondială din Washington, SUA: „În cazul în care Statele Unite şi UE ar începe să coopereze acum ca parteneri egali, chiar dacă numai în domeniul economic, relaţiile dintre ele s-ar putea vitaliza şi s-ar asigura un leadership global. Dacă vor eşua, vor continua să se depărteze ca două plăci tectonice, cu consecinţe severe pentru ele însele şi pentru economia mondială”.


Ideea TAFTA, care să lege Uniunea Europeană şi Statele Unite, a fost susţinută cu entuziasm la sfârşitul anului 1994 şi în 1995 de către personalităţi politice cum ar fi Klaus Kinkel sau Malcolm Rifkind. Dar planurile pentru cooperare concepute atunci nu au atins esenţa proiectului: zona de liber schimb. Abia propunerea unei pieţe transatlantice, făcută Consiliului de Miniştri de către Comisia Europeană, în 1998, a inclus, pentru prima dată, o zonă de liber schimb. Ea a fost respinsă prin votul Franţei. Respingerea TAFTA a fost determinată, pe de o parte, de tema industriilor vulnerabile şi, pe de altă parte, de obligaţiile faţă de Organizaţia Mondială a Comerţului. 


Cunoscutul politolog american Zbigniew Brzezinski, aprecia în lucrarea intitulată „Marea tablă de şah” : ² Apariţia unei Europe cu adevărat unite – mai ales dacă aceasta s-ar întâmpla cu constructiv sprijin american – va face necesare importante schimbări în structura şi procesele Alianţei Nord-Atlantice, principala legătură între America şi Europa. NATO furnizează nu numai principalul mecanism pentru exercitarea influenţei americane în problemele europene, ci şi baza pentru prezenţa militară americană în Europa Occidentală, de importanţă hotărâtoare din punct de vedere politic. Cu toate acestea, o Europă unită va face necesar ca această structură să se adapteze noii realităţi a unei alianţe bazate pe doi parteneri mai mult sau mai puţin egali, în locul unei alianţe care presupune, în mod esenţial, un hegemon şi vasalii săi – ca să folosim terminologia tradiţională. … O autentică opţiune în favoarea unei Europe unite va constrânge astfel la o extinsă reorganizare a NATO, ce va reduce inevitabil întâietatea Americii în interiorul Alianţei.² 


Pentru Europa, succesul integrării înseamnă un parteneriat autentic cu America, bazat pe responsabilităţi şi decizii comune, un statut cu totul diferit faţă de acela de aliat preferat, pe care îl are în prezent. O Europă puternică, unificată ar reprezenta un partener valoros, demn de încredere pentru Statele Unite, cu care, printr-o mai bună organizare, s-ar realiza un dialog productiv şi eficient asupra tuturor problemelor strategice globale.


Pentru arhitecţii Uniunii Europene nu poate fi decât limpede că disparităţile în plan economic şi, mai ales, tehnologic în favoarea Americii vor împiedica, în principiu, UE, în forma ei actuală, să stabilească o „uniune economică transatlantică”. Nu este mai puţin limpede că, dacă va fi o unitate, UE va atinge puterea necesară pentru a deveni contraponderea Americii. O Uniune Europeană de circa 500 de milioane de persoane şi cu un produs intern brut de peste 10.000 de milioane de dolari, capabilă să-şi unifice potenţialul diplomatic şi militar, ar putea uşor să pună în discuţie actualul statut al SUA, de «unică supraputere», să aibă o influenţă asupra procesului de pace din Orientul Mijlociu şi asupra securităţii din Golful Persic, să înceapă să capete un rol mai mare în diplomaţia şi securitatea asiatică; să-şi asume cu succes răspunderi faţă de stabilitatea şi securitatea globală a lumii, şi, probabil, cel mai important, să creeze un nou echilibru în cadrul NATO, alianţă dominată astăzi de către Statele Unite.


În cazul unui eventual eşec în atingerea acestui obiectiv europenii nu ar putea fi pe deplin satisfăcuţi de nivelul realizat prin aplicarea setului lor de valori comune şi de standardul dezvoltării lor economice şi sociale. Europa ar deveni o simplă entitate plasată în sfera de influenţă a unei puteri din afara ei, cu consecinţele implicate de starea de dependenţă faţă de ² umbrela protectoare² .

Situaţia actuală a parteneriatului transatlantic este clar prezentată, din perspectivă europeană, în Declaraţia Consiliului European asupra relaţiilor transatlantice, adoptată la Bruxelles în decembrie 2003, care poate fi sintetic rezumată astfel:

· Relaţia transatlantică este de neînlocuit. Uniunea Europeană continuă să fie angajată pe deplin într-un parteneriat, constructiv, echilibrat şi de viitor cu partenerii transatlantici.

· Valorile şi interesele comune formează baza parteneriatului cu Statele Unite şi Canada. Acest parteneriat îşi are rădăcinile şi în interdependenţa politică şi economică în continuă creştere. Acţionând împreună, Uniunea Europeană şi partenerii săi transatlantici pot constitui o forţă impresionantă a binelui în întreaga lume.

· Uniunea Europeană şi partenerii săi transatlantici pot să facă faţă mai bine sfidărilor cu care se confruntă, pe baza unei abordări comune a pericolelor. Strategia Europeană de Securitate (ESS) prezintă o analiză convingătoare a tipurilor de ameninţări existente şi a celor potenţiale, precum terorismul, proliferarea armelor de distrugere în masă, statele care nu înregistrează progrese pe calea spre democratizare şi economie de piaţă (“failed states”) şi crima organizată. Partenerii europeni şi transatlantici rămân uniţi în faţa acestor pericole şi conlucrează pentru dezvoltarea de strategii comune pentru contracararea acestora.

· Uniunea Europeană şi partenerii săi transatlantici trebuie să apere valorile şi obiectivele lor comune, bazate pe respectarea legii, democraţiei şi drepturilor omului, reducerea sărăciei şi protecţia mediului înconjurător. Uniunea Europeană se pronunţă pentru o ordine internaţională bazată pe multilateralism. Consiliul European salută aprecierile prezentate de Preşedintele Bush în acest sens în recenta alocuţiune de la Londra.

· În plus faţă de combaterea imediată a ameninţărilor la adresa securităţii, trebuie să fie abordaţi factorii principali care determină aceste ameninţări. Trebuie să fie dezvoltate, în continuare, politici şi acţiuni comune eficiente şi durabile. Numai prin folosirea întregii game de mijloace disponibile – instrumente politice, economice, civile şi militare de management al crizelor – vom putea aborda în mod efectiv întregul spectru de sfidări cu care ne confruntăm.

· O cooperare transatlantică puternică este crucială pentru amplificarea creşterii economice şi o dezvoltare durabilă. De importanţă deosebită este angajamentul comun pentru creşterea, în continuare, a cooperării bilaterale şi pentru conlucrarea în vederea unei depline integrări a tuturor ţărilor în economia mondială.

· Pentru ca parteneriatul transatlantic să-şi pună în valoare întregul potenţial, relaţia UE – SUA trebuie să fie operaţională. Uniunea Europeană îşi reafirmă hotărârea de a continua să-şi dezvolte potenţialul şi coerenţa în acţiune. Relaţia UE – NATO este o expresie importantă a parteneriatului transatlantic. Capacitatea operaţională a Uniunii Europene, ca obiectiv principal al dezvoltării generale a Politicii Europene de Securitate şi Apărare, este întărită prin acordurile permanente, îndeosebi Berlin Plus, care constituie cadrul parteneriatului strategic dintre cele două organizaţii în managementul crizelor.

· Este vital ca între parteneri strategici să fie menţinut un dialog permanent. Uniunea Europeană acordă o importanţă deosebită dialogului asupra prevenirii şi managementului crizelor, care s-a dovedit a fi atât de eficient în rezolvarea situaţiilor conflictuale din Balcani. Europa şi partenerii săi transatlantici vor continua să coopereze în acelaşi spirit pentru reinstaurarea păcii şi securităţii şi în alte zone de conflict. 

· Relaţiile transatlantice înseamnă mai mult decât activitatea guvernelor. Legăturile dintre comunităţile de afaceri sunt fundamentul acestor relaţii. Uniunea Europeană va încuraja toate formele de dialog dintre forurile legislative şi societatea civilă de pe cele două maluri ale Atlanticului.

· Printr-o conlucrare bilaterală în cadrul organizaţiilor şi instituţiilor multilaterale, partenerii transatlantici îşi vor uni opiniile şi capacităţile necesare pentru a face faţă sfidărilor cu care se confruntă. Acum, mai mult ca oricând, legătura transatlantică este esenţială, dacă dorim să instituim o lume mai bună.

În ceea ce priveşte poziţia americană faţă de starea actuală a parteneriatului transatlantic, este relevant un recent articol publicat de Colin Powell, în revista Foreign Affairs, în care Secretarul de stat american, făcând referire la Strategia Naţională de Securitate a Statelor Unite, prezentată de Preşedintele Bush în septembrie 2002, precizează: „Este adevărat că avem opinii diferite faţă de cele ale unora dintre cei mai vechi şi mai valoroşi aliaţi din cadrul NATO. Dar acestea sunt diferenţe de opinii între prieteni. Parteneriatul transatlantic este fundamentat atât de ferm pe interese şi valori comune, încât nu poate fi afectat de dispute între personalităţi sau de percepţii divergente. Avem prieteni atât noi cât şi vechi în Europa. În ultimă instanţă, ei sunt prieteni buni, de aceea, Preşedintele continuă să aprecieze, când se referă la Europa, că ne aflăm în faţa unor parteneriate şi nu a unor polarizări. Anumite oficialităţi declară că ar trebui să ne îndreptăm spre o lume multipolară. Noi nu suntem de acord – nu pentru că nu am aprecia competiţia şi diversitatea, ci pentru că nu trebuie să existe polarizare într-o familie de naţiuni care împărtăşesc aceleaşi valori de bază. Considerăm că este mai înţelept să conlucrăm pentru a depăşi discrepanţele şi nu să le adâncim mai mult" .

În analiza amalgamului actual de cooperare şi rivalitate care caracterizează relaţiile Statelor Unite ale Americii cu Uniunea Europeană este important de a pleca de la premisa că „divorţul politic” dintre America şi Europa este de neconceput. Indiferent de natura şi intensitatea divergenţelor în relaţiile transatlantice, consecinţa cea mai gravă a acestor divergenţe, dacă ele nu sunt soluţionate şi se adâncesc, poate fi continuarea stării distorsionate actuale şi eşecul în punerea în valoare a potenţialului parteneriatului transatlantic. Este clar că în spatele dezacordurilor asupra anumitor aspecte concrete – cuantumul cheltuielilor militare, sistemul naţional de apărare anti-rachetă (NMD), diferite dispute comerciale ş.a. – se află divergenţa fundamentală asupra principiilor care stau la baza organizării lumii post-Război Rece, asupra rolului şi importanţei normelor internaţionale şi a organizaţiilor multilaterale. Analiza comentariilor, a declaraţiilor şi poziţiilor oficiale pune în evidenţă necesitatea stringentă ca, prin dialog politic între Statele Unite şi UE, dar şi prin politici şi acţiuni la nivelul factorilor decizionali americani şi la nivelul UE şi al Statelor Membre, să se abordeze, în mod explicit, problematica redefinirii parteneriatului transatlantic. În prezent, realizarea unei lumi a progresului, solidarităţii şi păcii, cu respectarea dreptului internaţional, este mai importantă ca niciodată, iar în cadrul acestei opere, parteneriatul transatlantic reprezintă o prioritate strategică fundamentală. Parteneriatul dintre Uniunea Europeană şi Statele Unite nu numai că îşi păstrează relevanţa dar, într-un cadru redefinit, el este o necesitate impusă de riscurile cu care se confruntă omenirea în prezent. Securitatea şi prosperitatea Europei este indivizibilă faţă de securitatea şi prosperitatea Statelor Unite. Peste toate discrepanţele şi rivalităţile care le separă, valorile comune şi interesele care unesc Statele Unite şi Uniunea Europeană constituie un potenţial benefic pentru întregul sistem mondial.

 

 

Capitolul II

II. Globalizarea - prioritate strategică a Uniunii Europene şi motivaţie a existenţei şi evoluţiei sale

 

Globalizarea este un proces economic, politic şi cultural obiectiv, generat de bătălia pentru progres, pentru supremaţie economică şi militară. Fenomenul globalizării nu poate fi evitat, deoarece evoluţia politică şi tehnologica a făcut din globalizare un fenomen esenţial pentru dezvoltare. Procesul globalizării nu este un fenomen nou, aşa cum pare la prima vedere. El a început în Evul Mediu, o dată cu dezvoltarea impetuoasa a comerţului. Acestui proces i s-a imprimat, în epoca noastră, un nou impuls, prin dezvoltarea vertiginoasă a tehnologiilor informaţionale, reglementarea normelor comerciale, a investirii capitalului străin şi a liberei sale circulaţii. Sfârşitul războiului rece si al lumii bipolare a însemnat trecerea de la era ideologica la era globalista. Dispariţia lumii bipolare a însemnat declanşarea exploziva a procesului mondializării. Dispariţia sistemului comunist a marcat, totodată, şi dispariţia antagonismului ideologic şi implicit a barierei pe care acesta din urmă o ridica împotriva tendinţei unificatoare a globalizării. Ne aflam într-o perioada de tranziţie nu numai în plan intern, sau în spaţiul comunitar, ci şi la nivel planetar, şi multe lucruri vor trebui reorganizate înainte ca noile forme şi structuri ale globalizării să se poată impune cu adevărat. Asistam la schimbări globale, profunde ce vor marca mileniul trei, schimbări necesare care reclamă abordări la nivel planetar, strâns legate şi de acţiunile de reformă ale Uniunii Europene.

Jean Monnet declara că integrarea economică „nu este un scop în sine, ci o etapă în procesul de organizarea a lumii de mâine". Globalizarea investiţiilor, a comerţului şi finanţelor, desfăşurată în ultimii ani, are valenţe remarcabile. Dar înlăturarea barierelor din calea comerţului mondial şi a liberei circulaţii a capitalului, precum şi progresul economic şi social implicat de revoluţia tehnologică au consecinţe complexe şi, uneori, contradictorii. Globalizarea aduce după sine avantaje economice imense dar, în acelaşi timp, poate fi şi cauza unor procese dureroase de sărăcire, migraţie sau instabilitate. Toată această problematică complexă reprezintă a sfidare majoră pentru viitorul Uniunii Europene, iar construcţia unui sistem de guvernare globală pentru secolul 21, este atât o prioritate strategică a Uniunii Europene cât şi o motivaţie a existenţei şi evoluţiei sale.

Idealurile şi aspiraţiile Europei au fost sugestiv prezentate de Lionel Jospin, fost prim ministru al Franţei, într-un discurs cu tema „Viitorul Europei”, ţinut la Paris, la 28 mai 2001: ”Într-o lume de-acum globalizată, Europa noastră nu ar fi mulţumită să fie o insulă de relativă prosperitate şi stabilitate. Această repliere egoistă ar fi o iluzie şi o renegare. Europa poartă cu sine un model, dar un model deschis către lume, mai ales înspre Mediterana şi malurile ei. Ea are vocaţia de a orienta mondializarea în sensul dreptului şi al justiţiei. Europa trebuie să îşi pună amprenta asupra cursului lumii. Vreau o Europă puternică, care să îşi asume deplin responsabilitatea în redefinirea ordinii mondiale şi care să îşi ofere mijloacele de a-şi purta mesajul de pace, de solidaritate şi de pluralism. Europa are vocaţia de a apăra pacea şi democraţia în lume. În faţa tentaţiilor unilateralismului – adică a legii celui mai tare sau a viziunilor prea simple –, Europa trebuie să fie un factor de echilibru în relaţiile internaţionale. Ea nu vrea să fie o putere dominantă, ci îşi poate pune vigoarea în serviciul valorilor.”

Cu siguranţă, o Uniune Europeană mai puternică şi mai eficientă, capabilă să joace un rol mai important în relaţiile internaţionale, ar putea să atenueze efectele negative ale mondializării asupra cetăţenilor ei. Ar putea să ofere un model de dezvoltare a unei entităţi democratice transnaţionale, de partajare a suveranităţilor naţionale, ceea ce ar reprezenta o contribuţie de valoare la definirea şi organizarea viitorului sistem global.

II.1. Globalizarea priveşte nu numai economia, ci şi problemele politice 

Globalizarea este o şansă pentru creşterea economică a ţărilor sărace şi a celor cu o economie în tranziţie. Ca urmare a globalizării, ţările dezvoltate exportă nu numai capital şi locuri de muncă, ci şi tehnologii noi şi standarde de muncă mai înalte. Drept urmare, fenomenele globalizării şi integrării implică renunţarea de către statele membre la o parte din atributele lor suverane, unul din fundamentele dreptului internaţional, premisă ce stă la însăşi baza construcţiei europene. Reconsiderarea principiilor democratice, a dreptului de proprietate, a principiilor şi regulilor de drept internaţional se impune ca o necesitate stringenta. În atare situaţie, o abordare autarhica a politicilor comerciale apare desueta. Indiferent de schimbările ce se vor impune şi în domeniul comerţului, principiile de bază ale politicii comerciale vor rămâne valabile încă multa vreme, cu toate progresele tehnologice ce se vor realiza. În economia de piaţă globalizată vor rămâne valabile principiile promovării, susţinerii si protejării intereselor individuale si/sau de grup. Oamenii politici îşi îndreaptă atenţia spre noua ordine mondiala - economica, financiară, militară si ecologică. Pana la abordarea subiectului unei guvernări mondiale, înţelegerile regionale de tipul Uniunii Europene şi a Parlamentului european sunt obiective mai realiste. 

În momentul de faţă exista atât o viziune optimistă asupra mondializării, cât şi un pesimism generat de riscurile politice ale fenomenului. Totuşi, foarte puţini oameni, grupuri sau guverne se opun globalizării. Activi în campania contra globalizării sunt în special ecologiştii şi unele organizaţii neguvernamentale, paradoxal chiar din SUA. Pentru ţările sărace şi cu o economie în tranziţie, globalizarea devine o şansă, deoarece investitorii străini sunt atraşi să-şi transfere capitalurile în ţări cu forţă de muncă mai ieftină. 

Globalizarea implică riscul ca politicul să fie dominat de economic. Factorul politic, prin tradiţie decizional, teritorial, este trecut în umbră de puterea reprezentată de oamenii de afaceri, de finanţişti şi bancheri. Trebuie găsit raportul optim între economic şi politic, mai ales în sfera politică. Este necesar un cadru politic global pentru economia globală, similar cadrului politic creat de statul naţional pentru economia naţională. Această necesitate, valabilă la nivel planetar, constituie şi una din direcţiile principale ale reformei Uniunii Europene.

II.2. Acţiunea politica la nivel naţional/european/mondial 

La scară europeană şi globală are loc ceea ce Töffler numea „al treilea val" al civilizaţiei, adică trecerea spre o societate postindustrială, informatizată intelectual şi cultural-artistic intensiv. Aceasta constituie o veritabilă provocare, o veritabilă sfidare, şi ridică probleme complicate la scară globală. Globalizarea aduce, teoretic, avantaje: impulsionarea creşterii economice, niveluri de viata mai înalte, inovare şi difuzare de tehnologie şi tehnici de management, noi posibilităţi economice pentru persoane şi ţări. Totuşi, de la teorie la practică este o anumită distanţă şi pentru mulţi globalizarea a adus o mai mare vulnerabilitate faţă de forţe nefamiliare, ce acţionează rapid şi de multe ori cu efecte bulversante. Pe de alta parte, beneficiile şi oportunităţile globalizării rămân concentrate într-un număr relativ mic de ţări iar tranziţia spre un nou stadiu de civilizaţie prezintă şi consecinţe contradictorii. Este vorba de o agravare a decalajelor existente în lumea de azi între ţările bogate si ţările sărace, pentru că promovarea noilor infrastructuri, a noilor tehnologii ce caracterizează societatea postindustriala, presupune resurse enorme. Or, ţările sărace nu dispun de aceste resurse. Organizaţia Naţiunilor Unite urmăreşte, de trei decenii, înfăptuirea unui program care vizează reducerea decalajelor şi combaterea sărăciei. Rezultatul eforturilor depuse timp de trei decenii nu este reducerea, ci adâncirea acestor decalaje. Oamenii politici trebuie să insiste pe capacitatea politicului de a acţiona la nivel naţional şi internaţional, implicit, şi european, astfel încât globalizarea să nu însemne doar crearea de pieţe mai mari, iar economicul să nu fie separat de sfera politicului şi de sfera socialului. Evoluţia contemporană demonstrează că fenomenul globalizării trebuie construit politic. Pe lângă reglementările care să faciliteze expansiunea pieţelor globale trebuie obţinut sprijin politic pentru realizarea obiectivelor rămase în urmă - în special cele sociale şi ecologice.

II.3. Soluţii pentru protejarea cetăţenilor faţă de excesele liberalismului economic 

Liberalismul, ca motor al globalizării, îşi implementează mecanismele la scară planetară. Globalizarea nu implică o convergenţă spre un model liberal al statului minimal. Dimpotrivă, globalizarea, prin nevoia de eficienţă, ar putea să inducă o consolidare a funcţiilor publice ale statului. În condiţiile globalizării, statul nu mai poate interveni manipulând şi influenţând întreprinderile publice. În schimb, statul fixează regulile jocului iar forţele politice au sarcina de a rezolva problemele care apar: criza economica, sărăcia, etc. Pentru integrarea cu succes în sistemul global, politicienilor le revine sarcina dificilă de a alege priorităţile în economie. În noul mileniu accentul este pus nu pe tradiţie şi conservarea entităţii naţionale, ci pe progres şi globalizare. Din acest motiv, procesul de integrare regională impune constrângeri semnificative ale politicilor în domeniul economic, financiar-bancar, comercial si social la nivel naţional. Recuperarea autonomiei politicului are ca scop îndeplinirea menirii sale - de a reprezenta interesul general şi nu interese înguste. Guvernarea în aceasta perioadă de tranziţie la lumea globală este dificilă. Pe de o parte, la nivel naţional guvernele au obligaţia de a-si întări autoritatea pentru ca statele sa asigure binele cetăţenilor, iar pe de alta parte, statele trebuie să-şi realizeze rolul dual care derivă din imperativele globalizării. Exista o tendinţa simplificatoare, în epoca mondializării, ca statul să fie considerat un adversar, o piedică în calea globalizării. Statul naţional rămâne, totuşi, din punct de vedere politic, principala modalitate care permite exercitarea democraţiei, în caz contrar, cetăţenii fiind reduşi la dimensiunea de simpli consumatori.

II.4. Guvernarea constituţională europeană

Statele-naţiuni nu se pot sustrage responsabilităţii lor. În interiorul fiecărei ţări este nevoie de un stat puternic, pentru ca guvernarea să asigure protecţia cetăţenilor. Societăţile civile trebuie să-şi găsească echilibrul între libertatea privată şi responsabilitatea publică, între eficienţa pieţelor şi solidaritatea socială. Factorii politici au menirea de a evalua realist riscurile şi de a găsi soluţii adecvate. Guvernarea constituţională presupune separarea puterilor, autoritatea legii şi exercitarea puterii prin Executiv, respectiv ministere. Şansa pe care o reprezintă globalizarea trebuie valorificata. 

Ca reacţie la problemele mondializării, numeroase state optează pentru asociere, aceasta fiind o modalitate de a se apăra de efectele negative ale globalizării. În cadrul viitoarei Uniuni Europene extinse, cu un număr de membri dublu decât cel de acum un an, coeziunea acţiunilor comunitare va fi asigurată prin stabilirea unei Constituţii Europene care să subsumeze prevederile tratatelor europene. Rezultatul se doreşte un document unitar, accesibil cetăţenilor şi foarte explicit. Totodată, un asemenea document fundamental ar fi soluţia pentru stabilirea "regulilor jocului" comunitar, în zonele în care persistă neclarităţi: raporturile dintre instituţiile europene, delimitarea competenţelor între nivelurile UE-comunitar, naţional, regional, local. Stabilirea clara a competenţelor duce la creşterea transparenţei deciziilor şi la sporirea legitimităţii lor democratice, atât de necesară pentru acceptarea lor extensivă. De asemenea, un document precum Carta Drepturilor Fundamentale şi-ar găsi locul legitim în cadrul unei Constituţii, care prin însăşi natura sa, stabileşte drepturile cetăţeanului - de această dată ale cetăţeanului european. 

Existenţa unei Constituţii Europene este necesară pentru garantarea unei integrări europene aprofundate şi edificarea arhitecturii Uniunii Europene extinse. De asemenea, aceasta ar fi o garanţie ca în noua ordine mondiala drepturile oamenilor şi ale statelor nu vor putea fi încălcate.

 

Capitolul III

Politica externă, de securitate şi apărare comună – imperativ al reformei Uniunii Europene

 

Este o realitate faptul că Europa nu a fost niciodată, în istoria sa, mai prosperă, mai în siguranţă şi în libertate decât în zilele noastre. Violenţele care au marcat începutul secolului 20 au cedat locul păcii şi stabilităţii. Constituirea şi dezvoltarea Uniunii Europene au fost factorii principali al acestei evoluţii, care au transformat radical relaţiile dintre state şi vieţile cetăţenilor europeni, au condus la înlăturarea regimurilor totalitare şi instaurarea unor democraţii stabile, au deschis, prin procesele succesive de lărgire, drumul spre reunificarea paşnică a continentului.

În ultimele decenii ale secolului trecut, Europa a dezvoltat o nouă percepţie asupra rolului puterii în relaţiile internaţionale, o percepţie care îşi are rădăcinile în experienţa sa istorică postbelică şi are ca linii de forţă negocierile, diplomaţia, relaţiile comerciale, întâietatea normei de drept internaţional faţă de folosirea forţei, a convingerii faţă de impunere, a multilateralismului faţă de unilateralism. În accepţiunea unor teoreticieni ai construcţiei europene, esenţa Uniunii Europene este circumscrierea relaţiilor interstatale unui set comun de legi comunitare, printr-o guvernare multilaterală. Această accepţiune, ridicată la nivel de obiectiv al Uniunii, este promovată ca model de conduită în relaţiile internaţionale la scară mondială.

Europa se află într-un profund proces de schimbare. O parte a acestuia a avut deja loc, ca urmare a sfârşitului Războiului Rece şi a divizării continentului în două blocuri, şi procesul se continuă prin extinderea Uniunii Europene spre est. Locul puterilor europene, mai mari sau mai mici, care formau pilonul european al parteneriatul transatlantic este luat de Uniunea Europeană, entitate integrată nu numai economic, ci în curs de integrare politică şi cu o politică externă, de securitate şi apărare comună.

De ce se impune existenţa unei politici externe şi de securitate comune, coerente, eficiente şi operaţionale: 

· Necesitate menţinerii stabilităţii europene, cerinţă esenţială pentru realizarea obiectivelor economice şi politice ale Uniunii, cu atât mai mult cu cât, prin actuala extindere, Uniunea Europeană se va învecina cu regiuni cu anumite grade de instabilitate; 

· Astfel de politică este esenţială pentru dezvoltarea unei economii de dimensiunile celor europene, care are un rol important în întregul economiei mondiale şi care este firesc să dispună de o poziţie comună, coerentă şi stabilă în raport cu alţi parteneri; 

· Promovarea, în întreaga lume, a setului de valori pe care se bazează Uniunea (democraţie, drepturile omului, respectarea legii etc.); Numai printr-o politică externă şi o capacitate militară credibile, Uniunea poate să realizeze maximum de eficienţă în politica de cooperare internaţională şi în cea de apărare a drepturilor omului, în combaterea contradicţiilor pe care le implică procesele de globalizare;

· PESC sporeşte credibilitatea Uniunii Europene, atât în plan intern, cât şi extern;

· Politică externă şi de securitate comună a UE încurajează integrarea europeană şi întăreşte capacitatea de acţiune a Uniunii. Creşterea rolului europenilor în sânul Alianţei Nord Atlantice şi a rolului pe care UE îl joacă în materie de politică de securitate va întări, în egală măsură, şi NATO. Parteneriatul transatlantic rămâne fundamentul securităţii în Europa;

· Europa trebuie să fie capabilă să-şi facă auzită vocea graţie unei politici externe comune. În acest sens, este necesară aprofundarea strategiilor comune în zone de interes ale lumii, întărirea rolului Înaltului reprezentant al PESC, sporirea coerenţei diplomaţiilor naţionale în raport cu definirea unei politici europene comune. Este interesantă o recentă propunere germană privind fuziunea reţelelor consulare europene din străinătate, fapt care ar permite unor „case ale Europei” să fie în serviciul tuturor europenilor răspândiţi prin lume, asigurând acestora sentimentul cetăţeniei europene;

· Uniunea trebuie să fie capabilă să acţioneze pentru a-şi asuma responsabilităţile sale în materie de stabilitate şi de securitate în spaţiul euro-atlantic şi dincolo de acesta. Dezvoltarea politicii europene externe şi de securitate comune trebuie să fie o temă principală a unei viitoare conferinţe interguvernamentale, care să definească un concept general de securitate, luând în calcul elementele politice, militare, economice, sociale şi ecologice etc. Pe termen mediu, trebuie să se ajungă la o comunitarizare şi în acest domeniu.

· Dezvoltarea capacităţii de a răspunde prompt la acţiunile implicate de managementul militar şi civil al crizelor. Acest sistem comun de apărare presupune trei aspecte principale:

· asigurarea apărării colective prin intermediul NATO, în cadrul căruia componenta europeană trebuie să dobândească maximum de identitate şi consistenţă;

· participarea la misiunile de soluţionare a crizelor şi de menţinere a păcii, în afara zonei europene;

· apărarea militară a Uniunii, atunci când este necesar, prin intermediul forţelor armate ale fiecărei ţări membre şi printr-o forţă rapidă de intervenţie, aflată în subordonarea Consiliului European. Acest aspect presupune şi dezvoltarea unei politici europene în domeniul producţiei de armament.

Prin urmare, Uniunea Europeană trebuie să aibă capacitatea de a defini toate ameninţările posibile la adresa sa, modalităţile de intervenţie, obiectivele şi termenele de realizare a acestora.

 


III.1. Politica externă şi de securitate comună

De-a lungul anilor, Uniunea Europeană a construit baza unei securităţi prin cooperare, tratatele semnate între membrii Uniunii consfinţind gradual translaţia unor atribute ale suveranităţii naţionale către autorităţile centrale de la Bruxelles.

Parcurgând succint istoria creării unei Politici Externe şi de Securitate Comună, trebuie să amintim momentul deciziei politice de a reînarma Germania în anii '50 când, pentru a permite acest lucru, Franţa, Germania, Italia, Belgia, Luxemburg şi Olanda au inventat proiectul Comunităţii de Apărare Europene, iniţiind crearea unei armate europene comune. Proiectul a fost respins mai târziu (1954) de către Franţa, din cauza neînţelegerilor politice dintre ţările fondatoare. La trei ani după stabilirea Comunităţii Economice Europene, dorinţa de a reîncepe construcţia politică a apărut sub auspiciile lui De Gaulle. Francezul Christian Fouchet a pregătit trei propuneri în anii 1961-1962, cunoscute sub numele de ² Planul Fouchet² . Cooperarea interstatală trebuia să ducă la o politică externă unică, statele membre trebuiau să-şi întărească securitatea în comun şi să-şi coordoneze politicile de apărare. Ultima dintre acestea prevedea consultări bilaterale periodice şi comitete comune de lucru, care pregăteau reuniunile la nivel înalt, inclusiv un comitet în domeniul apărării. Din nefericire însă, a fost rândul celorlalţi să respingă acest ² Tratat asupra Uniunii Statelor² , motivându-se că nu se doreşte o colaborare excesivă între state şi nici ruperea legăturii cu SUA şi NATO. Totuşi, în 1969, la Summit-ul de la Haga, cei şase membri ai CEE au reafirmat necesitatea de a unifica politic Europa. În 1970 s-a adoptat Raportul Davignon, marcând Cooperarea Politică Europeană, deşi aceasta se referea exclusiv la politica externă. Treisprezece ani mai târziu, la Stuttgart, s-a mai făcut un pas: aspectele politice şi economice ale securităţii au fost incluse între obiectivele CPE. Până la momentul Maastricht, diplomaţia occidentală şi-a armonizat poziţiile faţă de statele terţe, pe baza acordurilor informale, dar în lipsa unor structuri comune ale Comunităţii Economice Europene.

E foarte interesant să urmărim transformările europene în domeniu, care se găsesc înscrise în documentele de bază ale Uniunii. Dacă în 1957, prin Tratatul de la Roma, se introduceau doar principii generale legate de obiectivele comune, în Actul Unic European din 1986 avem prima menţionare a aşa-numitei Cooperări Politice Europene. 

Putem aprecia că primele încercări de definire a unei politici externe comune au fost Cooperarea Politică Europeană, în baza căreia Statele Membre organizau dezbateri informale asupra unor subiecte de politică externă. Deşi rezultatul acestora a fost nesemnificativ, ele au avut importanţa iniţierii practicii consultării şi coordonării poziţiilor, precum şi a stimulării încrederii reciproce. Politica externă şi de securitate comună a fost stabilită prin Tratatului privind Uniunea Europeana (TUE), cunoscut drept Tratatul de la Maastricht (1992) şi atribuită Pilonului doi, al cooperării interguvernamentale, iar prin Tratatul de la Amsteredam s-a instituit Politica de apărare şi securitate europeană; ulterior, acţiunile de tip Petersberg ale Uniunii Europei Occidentale au fost transferate Uniunii Europene. 

Baza legală şi obiectivele Politicii externe şi de securitate comune (PESC) se regăsesc în Titlul V al Tratatului privind Uniunea Europeana (TUE) [Articolele 11 pana la 28 (J1 pana la J18)]. Cele cinci obiective specifice ale PESC, aşa cum sunt definite in Art. 11(1) (J.1(2)), sunt următoarele: 

- salvgardarea valorilor comune, a intereselor fundamentale şi a independentei Uniunii. Tratatul de la Amsterdam extinde acest obiectiv şi la salvgardarea integrităţii Uniunii, în conformitate cu principiile Cartei Naţiunilor Unite; 

- consolidarea securităţii Uniunii şi a Statelor Membre, sub toate formele; 

- menţinerea păcii şi consolidarea securităţii internaţionale, in conformitate cu principiile Cartei Naţiunilor Unite, precum şi cu principiile Actului final de la Helsinki şi obiectivele Cartei de la Paris. In Tratatul de la Amsterdam se precizează că acest obiectiv se referă şi la graniţele externe;

- promovarea cooperării internaţionale;

- dezvoltarea şi consolidarea democraţiei şi a statului de drept, precum şi respectarea drepturilor omului şi a libertăţilor fundamentale.

Prin Declaraţia de la Petersberg, din 19 iunie 1992, Statele Membre ale Uniunii Europei Occidentale (UEO) au arătat că sunt pregătite să disponibilizeze formaţiuni militare pentru a acţiona sub autoritatea UEO, în cadrul unor operaţiuni în scop umanitar, de menţinere a păcii şi de management al crizelor, iar prin integrarea UEO în structura UE, operaţiunile de tip „Petersberg” au fost asociate politicii externe şi de securitate comună, cu consecinţa faptului că instrumentele aplicabile erau cele specifice domeniilor civile: declaraţii, demersuri, suspendarea relaţiilor diplomatice, adoptarea de măsuri comerciale (embargo, restricţii, limitări etc.) sau de poziţii politice.

În cadrul Pilonului doi deciziile se iau prin unanimitate. Din anul 1997 s-au introdus două excepţii de la regula de bază: normele de aplicare a deciziilor cadru (strategiile comune) de politică externă luate de Consiliul European în unanimitate pot fi adoptate cu majoritate de voturi, precu, şi procedura „abţinerii constructive” (abţinerea de la vot a unui Stat Membru nu blochează decizia unanimă a celorlalţi). Rolul determinant în creionarea politicii externe şi de securitate comună îl deţin Consiliul pentru Afaceri Generale (format din miniştrii de externe), Înaltul Reprezentant pentru politică externă şi de securitate comună (în prezent, Javier Solana) şi Comitetul Politic şi de Securitate (format din înalţi funcţionari din Statele Membre, care realizează monitorizarea situaţiei internaţionale şi rapoarte, la cererea Consiliului sau din proprie iniţiativă, utile la fundamentarea deciziilor Consiliului).

Din punctul de vedere al teoriei relaţiilor internaţionale Statele Membre ale Uniunii Europene sunt principalii actori pe scena europeană, dar vor conştientiza, pe zi ce trece, că e în interesul lor naţional să facă parte în continuare din sistemul creat de Uniune şi că trebuie să respecte regulile acestui sistem. Statele UE, văzute ca actori utilitarişti, îşi vor maximiza în continuare interesele naţionale, dar în domeniul securităţii colaborarea interguvernamentală va fi primordială, deoarece pentru toate ţările UE securitatea este fundamentul societăţilor lor. Franţa şi Marea Britanie preferă, în continuare, varianta dezvoltării interguvernamentale, care privilegiază politica prestigiului naţional, în prelungirea trecutului lor de mari puteri. Ambele state privesc cu îngrijorare orice tentativă de a transforma Europa unită într-o federaţie de tip german, cu atât mai mult cu cât domeniile politicii externe şi de apărare constituie nucleul dur al suveranităţii statale. Statele mici sunt şi ele mulţumite cu varianta interguvernamentală, deoarece le oferă posibilitatea de a-şi face auzite vocile, refuzându-se astfel hegemonia celor mari. 

Politica Externă şi de Securitate Comună, creată în cursul Conferinţei Interguvernamentale asupra uniunii politice (1990-1991), a fost înscrisă ca al doilea pilon interguvernamental al Tratatului de la Maastricht (1992), separat de primul pilon, prin urmare de sistemul decizional al UE. Pilonul doi şi trei păstrează deci un sistem decizional strict interguvernamental şi nu există dovezi că situaţia s-ar schimba într-un viitor apropiat. Tratatul de la Amsterdam a introdus modificări pragmatice în modul de funcţionare a PESC, fără a aduce însă atingere nucleului dur interguvernamental. Înaltul Reprezentant pentru PESC este o funcţie sustrasă influenţei Comisiei Europene, iar votul majoritar se aplică numai pentru punerea în practică a deciziilor luate anterior prin votul unanim al reprezentanţilor guvernamentali. Extinderea cooperării cu UEO şi, ulterior, preluarea sa de către UE au întărit tendinţa interguvernamentală, cultura instituţională a alianţei vest-europene fiind lipsită de orice element supranaţional. Opoziţia iniţială britanică faţă de fuziunea dintre UE şi UEO nu era motivată neapărat de teama de supranaţional, element exclus de altfel şi de Franţa din cooperarea în domeniul securităţii. Rivalitatea cu dimensiunea atlantică a securităţii, exprimată mai ales de către Partidul Conservator, a fost aceea care a blocat orice evoluţie în domeniul PESC, iar clauza din Tratatul de la Amsterdam, care abilita Consiliul European să decidă în privinţa fuziunii, nu permite, la rândul său, o interpretare în sensul evoluţiei către supranaţional (sau a unei integrări pe verticală). Progresul real s-a realizat în extensiunea orizontală a cooperării, prin includerea în pilonul al doilea a unor atribuţii de apărare, cantonate însă de menţinerea păcii şi evitând problema esenţială a garanţiilor de securitate.

Procedura de extindere a sferei de competenţă a PESC se înscrie într-o tendinţă mai largă de construire a unui proces decizional al Uniunii, în afara cadrului comunitar clasic, prin ² interacţiuni intense între decidenţi naţionali² . Acest nou proces decizional, ale cărui caracteristici se regăsesc cu precădere în domeniul PESC şi al Uniunii Economice şi Monetare, este denumit de Helen Wallace ² transguvernamentalism² , pentru a sublinia diferenţa de intensitate în raport cu interguvernamentalismul clasic. Deci, în ciuda preeminenţei decidenţilor naţionali, formatul Consiliului European şi al Consiliului Uniunii Europene, unificarea tratatelor europene în 1997 şi intensitatea cooperării menţin coerenţa acestui proces decizional într-un cadru european. Din acest motiv nu se justifică o simplă dihotomie, care vede în succesul transguvernamentalismului o înfrângere a supranaţionalului. Uniunea Europeană\ rămâne un tot unitar.

Nu este clară direcţia în care se îndreaptă PESC, în ciuda progresului realizat prin preluarea parţială a funcţiilor UEO de către UE. Dacă pentru moment nu se ridică problema interacţiunii dintre cele două articole 5, deci a angajamentului de apărare colectivă din cadrul celor două tratate de alianţă vest-europene (Tratatul fondator NATO şi cel al UEO), limbajul documentelor de la Köln trimite totuşi la o poziţie de egalitate între UE şi NATO, marcând dorinţa de a transforma Uniunea într-o alianţă defensivă. În plus, modelul NATO de cooperare politică orientează cooperarea europeană în domeniul apărării. Dar noţiunea de transguvernamentalism nu mai este o explicaţie suficientă, având în vedere specificitatea domeniului apărării. O continuare a integrării orizontale în probleme de apărare întăreşte calea transformării UE într-o alianţă militară, şi nu în direcţia unui stat federal cu armată unică. Bineînţeles că nici această cale nu va fi una uşoară, deoarece, chiar dacă se va face o armată interguvernamentală europeană, vor trebui să treacă mulţi ani pentru a stabili acel corp operaţional care să folosească 80.000 de militari prin rotaţie.

III.2. Politica europeană de apărare comună

Politica externă şi de securitate comună a Uniunii Europene include crearea, in final, a unui cadru al politicii de apărare comună care să poată conduce, în timp, la o apărare comună. În probleme de apărare, Uniunea Europeana solicită Uniunii Europei Occidentale (UEO) să elaboreze şi să implementeze decizii şi demersuri care au implicaţii în apărare (Articolul 17 din Tratatul asupra Uniunii Europene, fostul Articol J.7). Politica de apărare comună este un element al politicii de securitate în cel mai larg sens al cuvântului. Scopul acesteia este să reducă riscurile care ameninţă valorile comune şi interesele fundamentale ale Uniunii şi ale statelor membre, să contribuie la menţinerea şi consolidarea păcii în conformitate cu Carta Naţiunilor Unite, Actul Final de la Helsinki, Tratatul de la Washington (NATO) şi Tratatul de la Bruxelles (UEO), în varianta modificată. Tratatul de la Amsterdam a adus o schimbare importantă, prin includerea în Tratatul UE a unei referiri explicite la aşa-numitele misiuni de la Petersberg (misiuni umanitare şi de salvare, misiuni de menţinere a păcii şi folosirea forţelor combatante in gestionarea crizelor). 

Iniţiativele concrete privind instituirea unei politicii europene de apărare comună au început să prindă contur după Declaraţia franco-britanică de la St-Mallo, din decembrie 1998, care cuprinde următoarele elemente de bază:

· Uniunea Europeană trebuie să fie în măsură să se manifeste deplin pe arena internaţională;

· Uniunea trebuie să dispună de capacitate individuală de acţiune în situaţii de criză, bazată pe un potenţial militar credibil şi mijloace decizionale de folosire a acestuia;

· Respectarea angajamentelor şi obligaţiilor Uniunii şi ale Statelor Membre în cadrul NATO;

· Uniunea trebuie să dispună de structuri adecvate de analiză a crizelor, de obţinere şi prelucrare de informaţii şi de planificare, care să nu le dubleze pe cele existente;

· Uniunea are nevoie de forţe armate întărite, cu capacitate rapidă de reacţie la noile riscuri, sprijinite de o industrie şi tehnologie militară europeană, puternică şi competitivă.

Declaraţia de la St-Mallo a fost aprobată de şefii de state şi guverne reuniţi în Consiliul European de la Köln (iunie 1999) şi de la Helsinki (decembrie 1999). La Helsinki, Statele Membre UE şi-au declarat hotărârea de a „dezvolta o capacitate decizională autonomă şi, atunci când NATO, ca organizaţie, nu este implicată, să lanseze şi să desfăşoare operaţiuni militare sub egida Uniunii Europene, ca răspuns la situaţii internaţionale de criză”. Cu aceste ocazii s-a precizat că nu va avea loc o multiplicare a structurilor existente şi că decizia luată nu presupune crearea unei armate europene. Totodată, Statele Membre s-au angajat să constituie, până în anul 2003, o forţă rapidă, formată din 50-60.000 de militari. Statele Membre au convenit crearea unor noi organisme politice şi militare care să faciliteze procesul decizional în cadrul Consiliuli privind operaţiunile militare comune. Pe scurt, Statele Membre ale UE s-au angajat să constituie o capacitate militară europeană autonomă, cuprinzând atât forţe militare, cât şi instituţiile necesare procesului decizional.

Date fiind particularităţile Politicii europene de apărare comună, analiza ei trebuie să se facă ţinând cont de contextul geopolitic şi strategic actual, de realităţile legate de existenţa Alianţei Nord-Atlantice (NATO) şi rolul major pe care aceasta l-a avut şi continuă să-l joace în evoluţia construcţiei europene precum şi de locul şi contribuţia Statelor Unite în cadrul acestor evoluţii. Noile coordonate ale Politicii Europene de Securitate şi Apărare au determinat, de la început, apariţia unor elemente de îngrijorare la nivelul administraţiei americane. Administraţia Clinton, oficial, a salutat intenţia Uniunii Europene de a dezvolta o politică de apărare, ca un mijloc de întărire a „pilonului european al NATO”, dar a atenţionat asupra unor posibile pericole implicate de acest proces, cunoscute sub denumirea de „Doctrina celor trei D": multiplicarea (duplication: dublarea structurilor de comandă, planificare, operaţionale, de informaţii, etc.), decuplarea (decoupling: afectarea legăturilor existente între SUA şi UE şi producerea, prin fragmentare, de grupări transatlantice) şi discriminarea (discrimination: discriminări faţă de ţări care aparţin Alianţei dar nu sunt membre ale Uniunii Europene - Turcia, Norvegia, Islanda, şi ţările central şi est-europene, care sunt membre sau în fază finală de a dobândi statutul de membru NATO, dar se află, în faze diferite, în procesul de aderare la Uniunea Europeană).

Administraţia Bush a adoptat o poziţie mult mai deschisă faţă de iniţiativele Uniunii Europene de a dezvolta o capacitate militară proprie. În acelaşi timp, Uniunea face eforturi să convingă Statele Unite ale Americii că politica europeană de securitate şi apărare nu va afecta activitatea NATO. Cu toate că aceste abordări sunt de natură să realizeze o atmosferă echilibrată şi constructivă între SUA şi UE, ele nu pot să atenueze temerile privind capacitatea şi dorinţa celor doi parteneri de a conlucra în domeniul militar, în mod concret, în legătură cu „accesul garantat” al Uniunii Europene la capacităţile militare ale NATO şi ale SUA. respectiv asigurarea că forţele de apărare europene, operând în nume propriu pentru rezolvarea unei crize, vor fi sprijinite militar de către NATO şi SUA.

Reuniunea Consiliului European de la Nisa şi cea a Consiliului Nord-Atlantic de la Bruxelles, din decembrie 2000, au înregistrat progrese în acest sens. Miniştrii de externe ai Alianţei au declarat că împărtăşesc scopul, aprobat de statele membre ale UE, pentru un parteneriat real între NATO şi UE în rezolvarea situaţiilor de criză. Ambele organizaţii au fost de acord asupra faptului că vor dezvolta consultări şi relaţii de cooperare în probleme de interes comun, referitoare la securitate, apărare şi rezolvarea crizelor, astfel încât să se răspundă eventualelor crize cu riposta militară cea mai potrivită şi cu asigurarea unei gestionări eficiente. Urmare a întâlnirilor din decembrie 2000, în ianuarie 2001 a avut loc un schimb de scrisori între Secretarul General al NATO şi Preşedinţia suedeză a UE, asupra organizării unor şedinţe reunite la nivel de ambasadori şi ministerial. Totodată, încă de la mijlocul anului 2000, au fost constituite grupuri de lucru ad hoc NATO-UE, pentru a discuta probleme legate de securitate, de exemplu, proceduri de schimb de informaţii clasificate, inclusiv secrete, modalităţi de acces ale UE la activele şi capacităţile Alianţei, probleme referitoare la sistemul Alianţei de planificare a apărării ş.a. În primăvara lui 2001, Secretarul General al NATO a fost invitat, pentru prima oară, să informeze Consiliul UE pentru afaceri generale asupra politicii NATO. În vara lui 2000, NATO şi Secretariatul Consiliului UE au stabilit un acord interimar de securitate între cele două organizaţii, care administrează schimbul de informaţii clasificate. Ambele organizaţii lucrează la perfectarea unui acord permanent NATO-UE. În martie 2003, NATO şi Uniunea Europeană au negociat şapte acorduri, cunoscute sub denumirea de „Berlin Plus”. Potrivit viziunii oficialilor americani, aceste acorduri au ca principal obiectiv sprijinirea de către NATO a Politicii Europene de Securitate şi Apărare, creşterea capacităţilor europene de preluare de noi misiuni (precum cea din Macedonia), dar într-o relaţie de cooperare şi conlucrare cu NATO, fără multiplicarea instituţiilor existente.


Problematica securităţii europene, în conjuncţie cu conceptul transatlantic de securitate a făcut, în primăvara anului 2003, obiectul unor iniţiative pe larg dezbătute de personalităţi politice europene şi americane. În aprilie 2003, Belgia, Franţa, Germania şi Luxemburg, cele patru state care se opuneau vehement intervenţiei americane în Irak, şi care, pentru prima dată, au blocat implicarea NATO în operaţiunile din Irak, au propus înfiinţarea unui nou centru european de comandă militară, la Tervuren, lângă Bruxelles, separat de SHAPE, având drept scop „planificarea şi executarea operaţiunilor europene”, cu alte cuvinte, fără implicarea Statelor Unite. Mulţi oficiali europeni apreciau că este de dorit constituirea unei capacităţi militare europene autonome, pentru a spori rolului Uniunii Europene în arena internaţională, în caz contrar, statele europene, luate individual, sunt, fiecare, în imposibilitate de o face independent de SUA.


Statele Unite s-au opus, de la început, acestei iniţiative, considerând-o o dublare a structurilor de planificare şi comandă ale NATO, iar Marea Britanie a amendat substanţial proiectul de iniţiativă, avansând ideea constituirii unei „celule de planificare”, în cadrul cartierului general al NATO.

Ambasadorii statelor membre NATO s-au reunit la 20 octombrie 2003, la Bruxelles, într-o sesiune specială convocată de Statele Unite, pentru a discuta despre "pericolul" pentru unitatea transatlantică reprezentat de planurile pentru consolidarea unei forţe europene de apărare. Oficiali ai NATO, citaţi de agenţiile de presă, afirmau că îngrijorarea Statelor Unite, legată de planurile europene de apărare a fost alimentată de faptul ca Marea Britanie s-a alăturat iniţiativei franco-germano-belgiene în acest sens, precum şi de lipsa de transparenţă a britanicilor pe această temă. În ciuda repetatelor asigurări oferite de premierul Tony Blair că iniţiativa europeană de apărare va fi complementara NATO şi nu alternativa Alianţei, oficialii de la Pentagon nu păreau foarte convinşi de bunele intenţii ale partenerilor europeni. Statele Unite insistau să fie informate asupra tratativelor purtate în Conferinţa Interguvernamentală, invocând acordul "Berlin Plus", încheiat anul trecut intre NATO si UE, care garantează accesul liber al UE la infrastructura NATO în cazul misiunilor executate de forţele europene în mod independent de Alianţa Nord-Atlantică, şi prevede o comunicare "sub semnul transparenţei" între NATO şi UE. 

Poziţia americană a fost clar exprimată de Secretarul de stat Colin Powell care, la întâlnirea ministerială NATO de la Bruxelles, din 4 decembrie 2003, referindu-se la iniţiativa europeană de constituire a unei celule separate de planificare şi a unui Stat-Major European, în afara NATO, declara: „Statele Unite nu pot accepta structuri independente al Uniunii Europene care să se suprapună structurilor NATO existente”, subliniind că Uniunea Europeană poate să folosească prevederile Acordului Berlin Plus în derularea politicii europene de apărare: „prevederile Acordului Berlin Plus trebuie să constituie regula şi nu excepţia, în cadrul operaţiunilor UE”.

Ambasadorul SUA la NATO, Nicholas Burns, într-un interviu acordat publicaţiei The International Herald Tribune, la 19 decembrie 2003, arăta că „în anul 2004, Statele Unite vor continua să sprijine un puternic parteneriat strategic între NATO şi Uniunea Europeană, ferm ancorat în acordurile colective cunoscute sub denumirea de Berlin Plus. Dezvoltarea unei Politici Europene de Securitate şi Apărare este benefică pentru noi toţi, într-o lume marcată de ameninţări sporite. Sperăm că aceste iniţiative europene să fie orientate către conlucrarea cu NATO şi că cele două instituţii vor coopera într-o reală armonie.”


Iniţiativa celor patru state europene, la care s-a alăturat, chiar dacă într-o manieră destul de nuanţată, şi Marea Britanie, deschide calea unui proiect nou de politică europeană comună în domeniul apărării. Ideea a fost conturată, în linii mari, şi în Proiectul Tratatului instituind o Constituţie pentru Europa, document care, deşi a fost blocat la Consiliul European de la Bruxelles din 12-13 decembrie 2003, pune în evidenţă preocuparea actuală de a substanţia o politică europeană de apărare. 

Negocierile au condus, totuşi, la un compromis important, care a facilitat adoptarea, in plenul Consiliului European de la Bruxelles, a unui plan privind apărarea comună europeană. Documentul nu face parte din Constituţia UE, ci a fost inclus in Concluziile Summit-ului de la Bruxelles. Cei 25 stabilesc crearea, "cel mai devreme cu putinţă, în 2004", a unei celule europene de planificare militară, care se va ocupa de mobilizarea şi desfăşurarea forţei europene de reacţie rapidă. Această celulă de planificare va avea în jur de 30 de membri şi va găzdui un ofiţer de legătură al NATO. De asemenea, un ofiţer de legătură al UE se va afla la cartierul general al NATO. Ca o concesie făcută Washingtonului, liderii UE au stabilit să nu recurgă la această "celulă de planificare militară" decât în ultimă instanţă, şi doar în cazul în care NATO nu va dori să se implice în anumite misiuni. Şi prezenţa ofiţerului de legătura al NATO este o altă concesie, menită să demonstreze că viitoarea forţă europeană de apărare nu doreşte să rivalizeze cu Alianţa Nord-Atlantică.

 

Capitolul IV

Direcţii majore de acţiune pentru redefinirea locului şi rolului Uniunii Europene în civilizaţia globală a secolului XXI

 


În acest moment, energia sistemului tehnocratic/birocratic având ca origine vechiul proiect, al unei Europe în care pacea să fi devenit ireversibilă, pare că aproape şi-a epuizat resursele. Este nevoie de o voinţă politică nouă şi care să depăşească obiectivul prosperităţii economice imediate, în favoarea unui proiect cu miză mai înaltă: proiectul unirii întregului potenţial uman european în scopul creării unui continent al prosperităţii, al unei civilizaţii cu valori umane superioare, cu un rol determinant în reconfigurarea noii arhitecturi mondiale.

· Ca actor politic global, Europa trebuie să devină unul dintre centrele politice, economice şi culturale ale globalismului multipolar, un factor de echilibru în relaţiile internaţionale. Ca atare, ea îşi va putea promova interesele specifice şi, totodată, va putea contrabalansa eventualele excese ale altor centre de putere economică şi politică. 

· Uniunea Europeană trebuie să recunoască, fără echivoc, că multilateralizarea sistemului internaţional este una dintre priorităţile de bază ale politicii sale externe. În discuţiile cu partenerii americani, europenii ar trebui să prezinte în mod convingător avantajele pentru SUA şi să determine sprijinul acestora pentru instaurarea şi organizarea unui sistem mondial într-un cadru multilateral, organizare necesară pentru momentul când perioada unipolarismului va fi depăşită. 

· Unul din cele mai bune mijloace, la dispoziţia europenilor, de a realiza un impact asupra gândirii şi poziţiilor americanilor şi de a rezolva divergenţa fundamentală asupra principiilor care stau la baza organizării lumii post-Război Rece, asupra rolului şi importanţei normelor internaţionale şi a organizaţiilor multilaterale este acela de a ieşi din starea actuală de ² partener strategic² şi a deveni un partener util, eficient. Uniunea Europeană trebuie să conştientizeze faptul că pentru a se plasa pe poziţii egale cu SUA este necesară creşterea rolului şi importanţei sale în relaţiile internaţionale, îndeosebi în ceea ce priveşte transpunerea declaraţiilor în fapte. Spre exemplu, atunci când UE face declaraţii explicite şi convingătoare despre apărarea europeană comună acestea să nu reprezinte numai unul din mult repetatele începuturi ale unei politicii consacrate deja, ci să reprezinte o creştere remarcabilă a capacităţilor militare şi a eficienţei procesului decizional în acest domeniu. Numai în aceste condiţii se poate pune problema constituirii unui parteneriat real şi cuprinzător cu Statele Unite. Numai în acest fel europenii şi americanii pot trece la un dialog şi consultări reale şi eficiente, iar poziţiile şi opiniile europenilor privind structurarea, în viitor, a sistemului internaţional, se vor bucura de mai mare atenţie din partea americanilor şi, în general, a întregii lumi. Totodată, Statele Membre ale UE trebuie să-şi sporească eforturile pentru consolidarea poziţiilor lor faţă de diferitele aspecte ale politicii externe comune. În caz contrar, de fiecare dată când Statele Unite se angajează într-o acţiune de politică externă, Statele Membre UE se pot diviza în pro sau contra acţiunii respective, cu efecte directe asupra unităţii europene.

· Uniunea Europeană trebuie să întreprindă acţiuni sistematice pentru mobilizarea sprijinului guvernelor statelor asiatice în construcţia unui nou sistem mondial bazat pe norme internaţionale. În raporturile dintre Europa şi Asia dimensiunea politică este slab reprezentată, ceea ce implică necesitatea includerii pe agenda discuţiilor dintre oficialii europeni şi cei asiatici a unui dialog permanent şi structurat asupra problematicii organizării noului sistem mondial, bazat pe norme şi instituţii internaţionale.

· Uniunea Europeană trebuie să dezvolte o viziune mai largă, globală şi strategică asupra problematicii securităţii internaţionale. În realitate, UE are o participare activă în operaţiunile de menţinere a păcii (peste 4.500 de militari angajaţi în 15 operaţiuni sub egida ONU, faţă de o prezenţă redusă a SUA, şi un volum substanţial al asistenţei financiare pentru dezvoltarea zonelor afectate de conflicte) dar, în opinia SUA, aceasta este o implicare redusă la soluţionarea unor probleme zonale, punctuale, fără a avea o importanţă determinantă asupra securităţii internaţionale. Este adevărat că probleme cu impact major asupra securităţii, precum existenţa regimurilor totalitare, a proliferării armelor de distrugere în masă, combaterea terorismului ş.a., au fost abordate cu predilecţie de către administraţiile americane, unele guverne europene limitându-se numai la critici la adresa modului în care administraţia americană încearcă soluţionarea acestora.

· Uniunea Europeană, eventual prin activitatea Înaltului Reprezentant pentru politică externă, ar trebui să-şi intensifice contactele cu factori de decizie politică din întreaga lume, inclusiv cu Congresul american, pentru a explica şi susţine poziţiile europene, sub forma unor reuniuni periodice, a unui dialog structurat, menit să sporească imaginea politicii externe, de apărare şi securitate europene în întreaga lume, determinând, în acest fel, facilitarea dialogului la nivel executiv. Cu aceste ocazii s-ar putea încuraja şi atitudinea altor adepţi ai multilateralismului în competiţia lor cu unilateraliştii. Oficialii americani trebuie să conştientizeze faptul că multilateralismul nu este un scop în sine pentru europeni, ci o condiţie a existenţei şi funcţionării unui parteneriat cuprinzător între SUA şi UE, într-un sistem mondial bazat pe normele dreptului internaţional. 

· Este necesar ca Uniunea Europeană să-şi sporească eforturile de a demonstra Statelor Unite ale Americii şi întregii lumi utilitatea apelării, cu predilecţie, la instrumentele civile şi de angajament constructiv ale politicii externe (² soft power² ). Aceasta nu înseamnă că UE elimină complet posibilitatea recursului la forţă, dovadă fiind dezbaterile actuale privind constituirea şi funcţionarea forţei de reacţie rapidă şi a unui nucleu propriu de planificare militară. Cu toate acestea, Uniunea Europeană va face eforturi susţinute pentru a demonstra că recursul la forţă nu este singurul şi cel mai eficient mijloc de luptă împotriva terorismului, a proliferării armelor de distrugere în masă sau de instaurare a păcii în Orientul Mijlociu.

· Succesul integrării facilitează un parteneriat autentic cu Statele Unite ale Americii, bazat pe responsabilităţi şi decizii comune, un statut cu totul diferit faţă de acela de aliat preferat, pe care îl are în prezent. Consolidarea puterii economice a Europei, în paralel cu dezvoltarea ei ca o putere politică face posibilă apropierea, tot mai mare, a Uniunii de America, inclusiv prin semnarea unui tratat euro-atlantic vizând constituirea unei Zone de Liber Schimb Transatlantică (TAFTA), o „uniune economică transatlantică”, care ar presupune libera circulaţie a bunurilor, persoanelor, serviciilor şi capitalurilor în întregul spaţiu euro-atlantic, impulsionând o dezvoltare concertată, sincronă, a economiilor europeană şi americană. 

Parteneriatul dintre Uniunea Europeană şi Statele Unite nu numai că îşi păstrează relevanţă dar, într-un cadru redefinit, el este o necesitate impusă de riscurile cu care se confruntă omenirea în prezent. Securitatea şi prosperitatea Europei este indivizibilă faţă de securitatea şi prosperitatea Statelor Unite. Peste toate discrepanţele şi rivalităţile care le separă, valorile comune şi interesele care unesc Statele Unite şi Uniunea Europeană constituie un potenţial benefic pentru întregul sistem mondial.

· Uniunea Europeană trebuie să găsească raportul optim între economic si politic. Este necesar un cadru politic global pentru economia globală, similar cadrului politic creat de statul naţional pentru economia naţională. Globalizarea trebuie să evolueze ţinând cont şi de principiile politice, atfel încât, concomitent cu expansiunea pieţelor globale să aibă loc şi realizarea obiectivelor rămase în urmă - în special cele sociale şi ecologice. Această necesitate, valabilă la nivel planetar, constituie şi una din direcţiile principale ale reformei Uniunii Europene.

· Pentru realizarea acestor obiective se impune reforma Politicii externe şi de securitate comună în esenţa ei, începând cu modalitatea de adoptare a deciziilor, întrucât actualul sistem bazat pe unanimitate devine, pe zi ce trece, mai inoperant, cu atât mai mult în contextul nou creat de extindere. Prin urmare, se impune adoptarea deciziilor cu majoritate calificată în cadrul activităţii Consiliul European şi al Consiliului pentru politică externă şi de securitate comună, în chestiunile legate, îndeosebi de politica externă. În ceea ce priveşte politica de apărare, în mod realist, se poate anticipa că, pentru o perioadă de timp, Statele Membre nu vor accepta să permită dislocarea forţelor lor militare sau poliţieneşti în baza unor decizii luate prin vot majoritar. Înaltul Reprezentant pentru politică externă şi securitate trebuie să fie investit cu dreptul de iniţiativă, pe care să-l exercite în consultare cu Comisia (în fapt, cu Comisarul pentru relaţii externe), ceea ce presupune, implicit, şi implicare Comisiei în politica externă şi de securitate comună. În ceea ce priveşte deciziile de natură militară sau de apărare, ele necesită validarea Consiliului, prin vot unanim.

În esenţă, reforma Politicii externe şi de securitate comune presupune: 

· Constituţionalizarea PESC ca o politică democratică, eficientă şi de lungă durată, care să abordeze cauzele stărilor de insecuritate şi să acţioneze dincolo de abordările militare, tradiţionale, la nivelul cauzelor generatoare de insecuritate; 

· Coordonarea PESC cu politicile de cooperare, comerciale şi în domeniul migraţiei, astfel încât să se realizeze o politică externă comună reală şi cuprinzătoare, lucru ce lipseşte Uniunii astăzi; 

· Stabilirea clară a echilibrului dintre politica externă comunitară şi cea interguvernamentală exercitată de Statele Membre, precum şi a atribuţiilor şi competenţele instituţiei Înaltului Reprezentant, raportate la cele ale Comisiei, întrucât starea actuală se caracterizează printr-un grad mare de dispersie a iniţiativei, deciziei şi acţiunilor. O soluţie la această problemă trebuie să se bazeze pe coerenţă şi eficienţă:

· coerenţă realizată prin instituirea unui centru de monitorizare a iniţiativelor de politică externă, care să facă identificarea şi articularea interesului comunitar;

· eficienţă, prin ajustarea procedurilor generale comunitare la specificul activităţii de politică externă, cu deosebire la aspectele sale militare.

· Adoptarea principiului că Statele Membre pot să acţioneze de sine stătător, numai dacă acţiunile lor sunt în conformitate cu Politica europeană comună sau dacă Statele Membre nu au adoptate o astfel de poziţie, caz în care au obligaţia de a informa Consiliul European asupra iniţiativei lor. 

· Instituirea unui centru unic de iniţiativă şi acţiune. Prin aplicarea metodei comunitare, Comisia Europeană ar putea avea atribuţia exclusivă de a iniţia, în mod independent, propuneri către Parlamentul European şi Consiliu, expresie a realizării interesului general european şi nu a unui interes naţional sau partizan; instituirea unui organism permanent, în cadrul Comisiei, care să realizeze evaluarea şi iniţierea de propuneri de acţiuni de politică externă; 

· Reglementarea materiei reprezenării în politica externă europeană şi a mijloacelor de acţiune. Fuziunea funcţiilor Înaltului Reprezentant cu cele ale Comisarului pentru relaţii externe, noua poziţie bucurându-se astfel de o dublă legitimitate, conferită atât prin acordul Statelor Membre, cât şi prin validarea întregii Comisii de către Parlamentul European. Investită cu atribuţii de negociere de acorduri cu state ne-membre ale Uniunii Europene, de formulare a condiţiilor generale de acordare a asistenţei financiare externe sau de aplicare de sancţiuni comerciale sau de altă natură statelor ne-membre, noua funcţie va aduce un plus de coordonare a acţiunii de politică externă cu celelalte politici comunitare care, în esenţa lor, prezintă elemente de politică externă;

· Fuzionarea oficiilor diplomatice ale Statelor Membre într-o singură misiune, reprezentând Uniunea Europeană; 

· Unificarea prerogativelor celor două instituţii, care ar conduce la apariţia unui singur partener de discuţie în problematica politicii externe, presupune:

· un statut special: Înaltul Reprezentant/Comisarul pentru relaţii externe, care îşi va desfăşura activitatea sub conducerea Preşedintelui Comisiei Europene, va fi ales în baza acordului dintre Preşedintele Comisiei şi Consiliul Şefilor de State şi Guverne;

· schimbare a atribuţiilor şi competenţelor: unificarea funcţiilor Înaltului Reprezentant cu cele ale Comisarului pentru relaţii externe nu presupune realizarea atribuţiilor şi competenţelor cu aceleaşi mijloace într-o paletă atât de variată ca cea prefigurată de noua funcţie: politică externă, securitate, apărare, fiecare dintre aceste domenii necesitând mijloace şi abordări specifice distincte.

· schimbarea modului în care se iau deciziile la nivelul Comisiei: pentru cele cu referire la aspecte legate de politica externă, de securitate sau apărare , care, în general implică o abordare mai nuanţată sau confidenţială, procedurile vor fi diferite faţă de cele folosite în procesul decizional pentru celelalte domenii.

· Investirea Înaltului Reprezentant/Comisarului pentru relaţii externe şi cu rolul principal în managementul curent al crizelor – asigurarea controlului politic şi al direcţiilor strategice, prerogativă atribuită în prezent prin Tratatul de la Nisa, Comitetului pentru Afaceri Politice şi de Securitate;

· Activitatea Uniunii Europene în instituţiile internaţionale să se desfăşoare prin intermediul unei singure voci şi în baza identităţii sale juridice unice; 

· Generalizarea principiului votului cu majoritate calificată în procesul decizional; 

· Să dispună de suficiente resurse economice.

Note:

 

1. În prezent, instrumentele existente cu privire la graniţele Uniunii Europene acoperă următoarele domenii:

- Iniţiativa comunitară INTERREG susţine cooperarea transfrontalieră şi transnaţională dintre statele membre şi ţările vecine. Deşi programele INTERREG implică ţările vecine in mod direct, Fondurile Structurale pot fi folosite doar in interiorul Uniunii. Programele INTERREG, pentru graniţele externe ale UE, impun, din aceasta cauza, o sursă adiţională de finanţare pentru activităţile care se desfăşoară in ţările vecine.

- Programele PHARE CBC sprijină cooperarea transfrontaliera (CBC) cu statele membre şi între ţările candidate. Până acum, cooperarea transfrontalieră la graniţele externe ale ţărilor candidate a fost finanţată prin programele naţionale PHARE. Pentru perioada 2004-2006, aria geografică a programului PHARE CBC va fi extinsă pentru a acoperi şi graniţele externe ale Bulgariei şi României.

- Programul Tacis CBC susţine cooperarea transfrontalieră în partea de vest a regiunilor de graniţă ale Rusiei, Bielorusiei, Ucrainei şi Republicii Moldova. În contextul prezent, o relevanţă aparte o are „Facilitatea pentru proiecte mici”, care a asigurat un sprijin sporit pentru cooperarea transfrontalieră şi alte iniţiative în domeniu, asigurate de INTERREG.

- În zona Balcanilor occidentali, CARDS este un instrument cheie al Procesului de Stabilizare si Asociere şi susţine o gama de activităţi în acest sens.

- În zona mediteraneană, programul Meda asigură sprijin pentru cooperarea regională, în sens larg, între ţările de pe ţărmurile de sud şi est ale Mediteranei, dar nu a finanţat, până în prezent, activităţi de cooperare directă cu Statele Membre.

3. Declaraţia intitulată „Renewing the Transatlantic Partnership - A European Reply to the Joint American Declaration”, publicată în Corriere Della Sera şi Le Monde, la 14 iune 2003. Declaraţia a fost semnată de Susanna Agnelli, Giuliano Amato, Raymond Barre, Emilio Colombo, Jean-Luc Dehaene, Borislaw Geremek, Hans Dietrich Genscher, Valery Giscard d'Estaign, Felipe Gonzales, Douglas Hurd, Helmut Kohl, Helmut Schmidt, ş.a.

6. Analiştii apreciază că Democraţii sunt tentanţi să adopte poziţii mai apropiate de cele europene, în comparaţie cu Republicanii. Chair în rândul actualei administraţii, secretarul de stat Colin Powell pare a fi fost „mai european” decât secretarul apărării, Donald Rumsfeld, în evaluările privind situaţia şi intervenţia militară din Irak.

9. Zbigniew Brzezinski, „Marea tablă de şah”, ed. Univers Enciclopedic, Bucureşti, 2000, pag.63.

10. Consiliul European de la Bruxelles, din 12-13 decembrie 2003, a adoptat Strategia Europeană de Securitate, prin care se reafirmă hotărârea comună a Statelor Membre de a duce la îndeplinire responsabilităţile legate de garantarea securităţii în Europa şi de a contribui la contracararea pericolelor şi ameninţărilor globale. Consiliul a aprobat raportul privind Politica Europeană de Securitate şi Apărare şi a cerut Preşedinţiei irlandeze şi Înaltului Reprezentant ca, în conlucrare cu Comisia, să prezinte cât mai curând posibil propuneri concrete de punere în aplicare a Strategiei Europene de Securitate. Se are în vedere, îndeosebi, imbunătăţirea activităţii de pregătire a operaţiunilor Uniunii Europene, prin folosirea capacităţilor şi potenţialului NATO, adaptarea acestora la natura pericolelor, folosirea întregii game de instrumente şi mijloace aflate la dispoziţie, atât militare cât şi civile, în timpul şi după situaţia de criză. Stabilirea obiectivelor trebuie să reflecte angajamentul faţă de zonele prioritare, precum regiunile învecinate, fără a exclude posibilitatea intervenţiei şi în afara acestora, în întreaga lume. Măsurile de punere în aplicare a Strategiei sunt preconizate a intra în vigoare încă din anul 2004.

11. Colin L. Powell, „A Strategy of Partnerships", Foreign Affairs, January/February 2004

12. Jean Monnet, „Jean Monnet Memoirs", ed.Collins, London 1978

13. Helen Wallace, ² The Institutional Setting: Five Variations on a Theme² , în Helen Wallace şi William Wallace (coord.), Policy Making in the European Union, ediţia a IV-a, Oxford University Press, 2000, p. 6.)

14. No Duplication of NATO assets, no Discrimination against non-EU NATO members and no actions that would Decouple the US from Europe

15. Denumirea generică de „Acordul Berlin Plus” cuprinde un pachet de acorduri perfectate între NATO şi Uniunea Europeană, pe baza concluziilor Summit-ului NATO de la Washington, cu privire la:

· Acordul de securitate NATO-UE;

· Asigurarea accesului la capacităţile de planificare ale NATO şi la activele Alianţei, în cazul operaţiunilor de managemet al crizelor, conduse de UE;

· Procedurile pentru punerea la dispoziţie, monitorizare, retragere şi returnare a activelor şi capacităţilor NATO;

· Condiţiile principale de funcţionare a Comandamentului European al NATO şi a Adjunctului Comandantului Suprem al Forţelor Aliate din Europa;

· Aranjamente privind consultările UE-NATO în situaţia operaţiunilor de managemet al crizelor, conduse de UE, în care se folosesc active şi capacităţi NATO;

· Aranjamente pentru sporirea reciprocă şi coerentă a capacităţilor.

16. Pachetul de acorduri, circumscrise Acordului cadru, a intrat în vigoare prin schimbul de scrisori dintre Secretarul general/Înaltul Reprezentant pentru Afaceri Externe al UE şi Secretarul general al NATO din 17 martie 2003. De la aceea dată, Acordul Berlin Plus este considerat drept cadrul practic al cooperării dintre Uniunea Europeană şi NATO.

17. SHAPE - Comandamentul Suprem al Puterilor Aliate din Europa (Supreme Headquarters Allied Powers Europe). Amplasat lângă Mons, Belgia, acesta reprezintă cartierul general al Comandamentului Forţelor Aliate din Europa.

